Nunmnak Thu 


1:1 A hramthokah Thu a rak um. Cuih Thu cu Pathian thawn a um ih 
Pathian a si. 2 A hramthok ihsin cuih Thu cu Pathian thawn a um zo. 3 
Amah sung ihsin Pathian in ziang hmuahhmuah a seemsuah; seemsuah mi 
thil hmuahhmuah sungah hin amah tel loih tuahmi pakhatte hman a um lo. 
4 Cuih Thu cu nunnak ih hram a si ih cuih nunnak cun minung hnenah 
tleunak a run thlen. 5 Tleunak cu khawthim sungah a tleu ih thimnak in a 
hmit thei dah lo. 6 Pathian in a palai Johan a thlah ih, 7 Johan cu mi 
hnenah cuih tleunak thu sim dingin a ra. A simmi hmuahhmuah in an theih 
ih an zumnak dingah a ra a si. 8 Anih cu tleunak a si lo; tleunak thu sim 
dingah a rami a si sawn. 9 Cuih tleunak cu tleunak taktak a si. Cuih 
tleunak cu leitlun ah a ra ih mi hmuahhmuah tlettu a si. 10 Cuih Thu cu 
leitlun ah hin a um ih amah sung ihsin Pathian in leilung hi a tuah nain 
leilung in amah cu a thei lo. 11 A ram sungah a ra nain a minung pawl in 
an rak saang lo. 12 Mi t'henkhat cun an saang ih an zum; curuangah 
Pathian ih faate cantheinak thu a pek. 13 Pathian ih faate an cannak cu 
leilung daan, minung ih thi le sa in hrinmi in a si lo; Pathian amah rori kha 
an Pa a si. 14 Cuih Thu cu mmung ah a cang ih kan lakah a um; 
zaangfahnak le thutak in a khat. A sunlawinak kan hmu ih a Pa ina fapa 
neihsun hnenih a pekmi sunlawinak a si. 15 Johan in cupa ih thu cu hiti in a 
sim: " ‘Amah cu ka hnuah a ra; a sinain kei hnakin a tum sawn, ziangah 
tile amah cu ka suah hlanah a rak um zo,’ tiih ka lo simmi kha amah ih thu 
hiasi," tiah ati. 16 A famkim zetmi a zaangfahnak thawn kamnih cu in 
thlawsuah zo ih a thlawsuah cu pakhat hnu pakhat in pek a si. 17 Pathian 
ih Daan cu Moses hnen ihsin in pek; a sinain zaangfahnak le thutak cu 
Jesuh Khrih sung ihsin a ra. 18 Zohman in Pathian cu an hmu dah lo. A Pa 
ih Fapa neihsun, a t'aang sungih a pommi, Pathian a si mi in a langter zo a 
Si. 


Baptisma Petu Johan Simmi Thu 


19 Jerusalem ih Judah hotu pawl in puithiam t'henkhat pawl le Levi mi 


pawl kha Johan hnenah cun an thlah ih, "Nang hi zoso na si?" tiah an va 
sut. 20 Johan cun an thusuhmi cu pheh lotein a let ih, "Kei hi Messiah ka 
si lo," tiah fiangtem zapi theih ah a sim. 21 Annih in, "Asile zoso na si? 
Elijah na si maw?" tiah an sut. Johan in, "Ka si lo," a ti. Annih in, "Profet 
na si maw?" anti lala. "Ka si lo," a ti thotho. 22 Annih in, "Cuti a sile zoso 
na Si, in simhnik. Na thu lehmi cu in thlahtu hnenah kan va sim sal a t'ul. 
Zo ka si, tiin so na ti awk?" tiah an sut. 23 Johan in Profet Isaiah ih simmi 
kha a vun lak ih, "Kei cu “Bawipa ih fehnak lamzin kha dingter uh,” tuh 
ramt'hingih a au-mi aw kha ka si,"tiah ati. 24 Farasi pawlih an thlahmi 
palai pawl cun, 25 Johan cu thu an sut sal ih, "Messiah na si lo ih Elijah le 
Profet khal na si lo ahcun ziangah so baptisma na pek?" tiah an ti. 26 
Johan in, "Kei cun tidai in baptisma ka pek, a sinain nan lakah nan theih 
hrih lomi mi pakhat a um. 27 Amah cu ka dungah a ra lai, sikhalsehla kei 
cu a kedam hri phoihtu hmanah ka tlak lo," tiah a ti. 28 Hitiih an suh 
awknak hmun cu Johan in baptisma a peknak Jordan tiva ihsin nisuah 
lamih a ummi Bethani khua ah a si. 


Pathian Tuufa 


29 A thaisun ah Johan in Jesuh a hnenih a rat lai kha a hmu ih, "Leilung 
sualnak a phurtu Pathian Tuufa khi zohhnik uh! 30 “Ka dungin mi pakhat a 
ra, a sinain kei hnakin a tum sawn, ziangah tile ka suah hlanah anih cu a 
rak um zo,’ tiih a thuhla ka sim rero zo mipa cu amah hi a si. 31 Amah hi 
zo a si ding ti ka rak thei lo. Asinain amah hi Israel mi pawlih an theihnak 
dingah tidai in baptisma ka pek rero sannak a si," tiah ati. 32 Johan in, 
"Thlarau cu vancung ihsin thuro bangin a rung ih a parah a rung fut kha ka 
hmu. 33 Amah teu a si tihi ka rak thei thotho cuang lo, sikhalsehla tidai in 
baptisma pe dingih i thlahtu Pathian in “Thlarau a rung ding ih mi pakhat 
parih a fut kha na hmu ding, cupa cu Thlarau Thianghlim in baptisma petu 
ding a si,” tiah i sim. 34 Cupa cu ka hmu ngah zo. Fiangtein ka lo sim: 
Amah cu Pathian Fapa a si," tiah a hmuhmi le a theihmi kha a sim. 


Jesuh Dungthluntu Hmaisa Bik Pawl 


35 A thaisun ah Johan le a dungthluntu pahnih cu cutawk ah an ding sal ih, 
36 Jesuh a rat kha an hmuh tikah, "Pathian Tuufa khi zohhnik uh," tiah 
Johan in ati. 37 Cutiih a timi cu a dungthluntu pahnih cun an thei ih Jesuh 
hnenah cun an feh ve. 38 Jesuh cu a dunglet a her ih an rak thlun kha a 
hmuh tikah, "Ziang so nan hawl?" tiah a sut. Annih in, "Rabbi, khui-ah so 
na um?" tiah an let. Rabbi ticu zirhtu Sayapa tinak a si. 39 Jesuh in, "Ra 
uhla ra zohhnik uh," tiah a ti. Cuih tikcu cu zanlam nazi pali hrawng a si. 
An feh ih a umnak cu an va hmu ih cuih ni cu a hnenah an caam ta. 40 
Cuih mi pahnih lakah pakhat cu Simon Piter ih naupa Andru a si. 41 
Hmakhatteah a u-pa Simon kha a va hawl ih a hmuh tikah, "Messiah cu 
kan hmu zo," tiah a ti. Messiah timi cu Khrih tinak a si. 42 Cule Simon cu 
Jesuh hnenah a fehpi. Jesuh in amah cu a zoh ih, "Na hmin cu Johan fapa 
Simon a si; sikhalsehla Sefas tiah kawh na si thlang ding," a ti. Sefas ticu 
Piter ti thawn a bang aw ih a tican cu “lungto,” tinak a si. 


Jesuh In Filip Le Nathanael A Ko 


43 A thaisun ah Jesuh cu Galilee feh a tum. Filip kha a hmu ih a hnenah, 
"I thlun aw," tiah ati. 44 Filip cu Andru le Piter umnak Bethsaida khua mi 
asi. a si. 45 Filip in Nathanael a tong ih a hnenah, "Moses in Daan cabu 
sungah a thuhla a nganmi le profet pawl khal in a thuhla an ngan mipa kha 
kan tong zo. Amah cu Josef fapa Jesuh, Nazareth khuami a si," tiah a ti. 
46 Nathanael in, "Nazareth khua in thil t'ha a suak thei pei maw?" tiah ati. 
Filip in, "Ra zohhnik awla!" tiah a ti. 47 Jesuh in Nathanael a rat kha a 
hmuh tikah, "Israel mi taktak hi zohhnik uh! A thinlung ah zianghman 
hrawhhrawlnak a um lo," tiah a ti. 48 Nathanael in, "Ziangtin so 1 theih?" 
tiah a sut. Jesuh in, "Filip ih a lo kawh hlan theipi kung hnuai ih na to lai 
ah khan ka lo hmu zo," tiah a ti. 49 Nathanael in, "Sayapa, nang cu 
Pathian Fapa na si! Israel Siangpahrang na si!" tiah a ti. 50 Jesuh in, 
"Theipi kung hnuai ih na to lai ka lo hmu, ka ti ruangah i zum a si maw? 
Hi hnakih thil maksak tampi na hmu lai ding!" tiah a ti. 51 Cule an hnenah, 
"Thungai in ka lo sim: vancung khi a ong aw ding ih Milai Fapa parah hin 
Pathian ih vancungmi an t'um le an kai kha nan hmu ding," tiah a ti. 


Kana Khua Ih Nupi t'hit Puai 


2:1 Ni hnih hnuah Galilee peng Kana khua ah nupi t'hit puai a um. Jesuh ih 
nu khal cunah a um ih, 2 Jesuh le a dungthluntu pawl kha an sawm ve. 3 
An Sabitti a cem tikah a nu in Jesuh hnenah, "Sabitti an nei nawn lo," tiah 
ara sim. 4 Cutikah Jesuh in, "Ka nu, i sim duh hlah: ka tikcu a kim hrih 
lo," tiah ati. 5 A nu cun hnen-um pawl hnenah, "A lo simmi poh tuah uh," 
tiah a ti. 6 Cutawkah Judah daanih a um vekin an kut kholhnak hrangah 
tidai ralca beel tumpi beel ruk an ret. Beel khat in galan kul ihsin 
sawmthum tiang a dawl thei. 7 Jesuh in hnen-um pawl hnenah cun, "Hi 
beel pawl hi tidai khat tein than uh," a ti. Liam thluahthlo in an than ih, $ 
an hnenah cun, "Beel sung tidai cu vun suak uhla puaituahnak a tawlreltu 
pa hnenah hei pek uh," tiah a ti. Tidai cu an hei pek. 9 Cuih tidai cu Sabitti 
ah a cang ih cumi cu a tep. Khuitawkin cuih Sabitti cu a ra ti a thei lo, tidai 
a suaktu hnen-um pawl cun an thei ko. Curuangah nupi t'hitu pa cu a ko ih, 
10 a hnenah cun, "Zozo khal in Sabitti thaw bik kha a hmaisa bikah an pe 
theu ih mi tampi an khawh deuh hnuah Sabitti menmen kha an pe t'heu, a 
sinain nang cun Sabitti thaw bik kha anetnak tiang na pe thei," tiah ati. 11 
Jesuh in hi mangbangza hmaisa bik hi Galilee peng Kana khua ah a tuah. 
Cuticun a sunlawinak a langter ih a dungthluntu pawl in an zum. 12 Cuih 
hnuah Jesuh le a nu, a naule pawl le a dungthluntu pawl cu Kapernaum 
khua ah an feh ih cutawkah ni malte sung an cam. 


Biakinn Ah Jesuh A Feh 


13 Lantak Puai tikcu a kim zik thlang ih Jesuh cu Jerusalem ah a feh. 14 
Biakinn a thlen tikah cutawkih caw le tuu le laileng pawl a zuartu le 
tangka a thlengtu pawl an cabuai ih an to kha a hmu. 15 Curuangah hri 
kha vuaknak fung ai-ah a merh ih, tuu siseh caw siseh an zuarmi pawl cu a 
vuak ih Biakinn sung ihsin a dawi t'heh; tangka thlengtu pawlih cabuai 
pawl khal a linglet t'heh ih an tangkanawi pawl a thehdarh t'heh. 16 
Laileng a zuartu pawl cu, "Hitawk ihsin nan laileng pawl kha tlanpi t'heh 
uh! Ka Pa ih inn cu nan dawr tuahnak ah hmang nawn hlah uh!" tiah thu a 


pek. 17 Cutikah a dungthluntu pawl in, "Maw Pathian, na inn ka 
tlaihsannak cu ka lung sungah meisa bangin a alh," tiah Ca Thianghlim ih a 
rak timi kha an vun mang sal. 18 Judah mi hotu pawl cu an ra sal ih, "Hi 
bangtuk thil tuah theinak thu ka nei, ti na langternak ah ziang hmuhsaknak 
so in hmuh ding?" tiah an sut. 19 Jesuh in, "Hi Biakinn hi bal uhla ni thum 
sungah ka sak sal thei ding," tiah a ti. 20 Annih in, "Ni thum sungah na sak 
sal thei ngai pei maw? Hi Biakinn saknak ah hin kum sawm li le kum ruk a 
reiasi," tiah anti. 21 Sikhalsehla Jesuh ih a sim duhmi Biakinn cu amah 
ih taksa ruangpi kha a si. 22 Curuangah Jesuh thihnak ihsin a thawhsal 
tikah a dungthluntu pawl in amah ih taksa ruangpi thu a sim ti kha an thei 
sal ih Ca Thianghlim simmi le Jesuh simmi kha an zum. Jesuh In Minung 
Sizia A Thei t'heh 23 Jesuh cu Lantak Puai sung Jerusalem khawsungih a 
um laiah mi tampi in mangbangza a tuahmi an hmuh ruangah amah kha an 
zum. 24 Asmain Jesuh cun a thinlung zatein a zum hai lo, ziangah tile 
minung cu ziangvek an si ti kha a thei t'heh. 25 An thuhla cu midang ih sim 
a tul lo, ziangah tile an thinlung ziangvek a si ti cu amah in a thei t'heh a si. 


Jesuh Le Nikodemas 


3:1 Judah mi hotu pa pakhat, a hminah Nikodemas an timi a rak um; 
amah cu Farasi mi a si. 2 Zan khat cu Jesuh hnenah a va feh ih Jesuh cu, 
"Rabbi, nang cu Pathian ih run thlahmi saya na si, ti kan lo thei. 
Mangbangza na tuahmi pawl hi Pathian tel lo cun zohman in an tuah thei 
lo ding," tiah ati. 3 Jesuh in, "Thungaite in ka lo sim: zokhal hrin sal a si 
lo ahcun Pathian Uknak a hmu thei lo ding," tiah a ti. 4 Nikodemas in, 
"Ziangtin so patling cia cu hrin sal a si thei ding? A nuih pum sungah lut 
tahratin voihnih hrin sal cu a si thei hrimhrim lo ding," tiah a sawn. 5 
Jesuh in, "Thungaite in ka lo sim: zokhal tidai le Thlarau in hrin sal a si lo 
ahcun Pathian Uknak sungah a lut thei lo ding. 6 Minung cu taksa lam cun 
a nu le a pa sung ihsin hrinmi a si, sikhalsehla thlarau lamah cun Thlarau ih 
hrinmi a si. 7 Hrin salmi na si a tul ka ti tikah na mangbang hlah. 8 Thli cu 
a duhnak poh ah a hrang, a thawm na thei, a sinain khuitawk ihsin a ra ih 
khuilamah a feh ding ti na thei lo. Thlarau ih hrinmi khal cu cubangtuk in 


an si," tiah ati. 9 Nikodemas cun, "Ziangtin so cumi cu a si thei ding?" 
tiah a sut. 10 Jesuh in, "Nang cu Israel mi lakah zirhtu saya pakhat na si ih 
himi hman na thei thei lo maw? 11 Thungaite in ka lo sim: kannih cu kan 
theihmi kan sim ih kan hmuhmi kha kan than, a sinain zokhal in kan thu 
simmi nan pom duh lo. 12 Hi leitlun thuhla ka lo sim ih i zum lo, cuti a sile 
ziangtinso vancung thuhla ka lo sim tikah na zum thei ding? 13 Vancung 
ihsin a rung t'ummi Milai Fapa siarlo zohman vancungah a kaitu an um lo," 
tiah ati. 14 "Moses mnelrawn ah fung parih dar rul a thlai bangtuk in 
Milai Fapa khal thlai a si ve ding, 15 cuti cun amah a zumtu hmuahhmuah 
cu kumkhua nunnak an ngah ding. 16 Pathian in leilung hi a duhdawt zet 
ruangah a Fapa neihsun a pek ih amah a zumtu hmuahhmuah cu thi loin 
kumkhua nunnak an co ding. 17 Ziangah tile leilung tlunah Pathian in a 
Fapa a run thlah tikah leilung thut'hentu dingah a thlah lo, leilung runtu 
dingah a thlah a si. 18 Zokhal Fapa a zumtu cu thut'hennak a tong lo ding, 
sikhalsehla a zum lotu cu Pathian ih Fapa neihsun a zum lo ruangah 
thut'hennak a tong zo. 19 Thut'hennak timi cu hiti in a si: leilung tlunah hin 
tleunak a ra thleng, a sinain mi in tleunak hnakin thimnak an duh sawn, 
ziangah tile an tuahnak a t'hat lo ruangah a si. 20 Zokhal thil t'ha lo a 
tuahtu cun tleunak a hua ih tleunak sung khal ah a ra lo ding, ziangah tile a 
thil t'ha lo tuahmi kha a lang pang ding ti a phang. 21 Sikhalsehla a dikmi 
a tuahtu cu tleunak sungah a ra ih a tuahmi cu Pathian duhmi thlunin a tuah 
a si ti kha cuih tleunak cun a langter," tiah a ti. 


Jesuh Le Johan 


22 Cuih hnuah Jesuh cu a dungthluntu pawl thawn Judea peng ah an feh ih 
an hnenah malte sung a um ih baptisma tla a pek. 23 Johan khal Aenon 
timi, Salim ihsm a hlat lonak hmun ah, baptisma a pek ve, ziangah tile 
cutawkah cun tidai tampi a um. Mi tampi a hnenah an ra ih baptisma a pek 
hai. 24 Himi cu Johan thawng an thlak hlanih a cangmi thil a si. 25 Johan 
dungthluntu t'henkhat pawl le Judah mipa pakhat cu thianfaiter awknak 
thu ah thu anel aw. 26 Curuangah Johan hnenah an feh ih, "Sayapa, 
Jordan tiva ihsin nisuah lamih nangmah thawn a rak um dah pa kha na 


ciing lai a si lo maw? A thu na rel t'heu mi kha! Atu-ah baptisma a pek 
rero ve ih mi tampi ahnenah an feh a si," tiah anti. 27 Johan in, "Pathian 
pekmi ti lo cun zohman in zianghman comi an nei thei lo ding. 28 Keimah 
rori in, “Kei cu Messiah ka si lo: a hlanih a rak thleng sungmi ka si,” tiah 
ka simmi theitu cu nanmah nan si. 29 t'hitmi mothar cu a t'hitu tlangval pa 
ih ta a si, a sinain nupi t'hitu tlangval pa ih rualpi, a ding ih aw thawm a 
ngaitu pa cu, tlangval pa ih aw a theih tikah cun a lung a awi ngaingai. 
Cuih lungawinak cu ka ta a si ih ka lungawinak cu a famkim a si. 30 Amah 
cu a t'hangso ding ih kei cuka t'umsuk ding," tiah ati. 


Vancung Ihsin A Rungt'ummi Pa 


31 Tlunlam ihsim a rungmi cu mi hmuahhmuah hnakin a tum sawn. Leilung 
ih a ummi cu leilung ta a s1 ih leilung tlun thuhla a sim, a sinain vancung 
ihsin a rami cu ziang hmuahhmuah tlunah a um. 32 Amah cun a hmuhmi le 
a theihmi thuhla pawl a sim nain zohman in a thu cu an pom lo. 33 
Sikhalsehla zokhal a thu simmi a pomtu cu cutiih a pomnak in Pathian cu 
a dik a si, ti kha a hngetter. 34 Pathian ih a thlahmi cun Pathian ih thu a 
phuang, ziangah tile Pathian in a Thlarau famkim in a hnenah a pek. 35 A 
pa ina Fapa cu a duhdawt ih ziang hmuahhmuah a kut sungah a pek. 36 
Fapa a zumtu cun kumkhua numnak a nei; Fapa-ih thu a eltu cun nunnak a 
nei lo ding ih Pathian ih thimhengnak a tuar ding. 


Jesuh Le Samaria Nunau 


4:1 Jesuh cu Johan hnakin dungthluntu tam deuh a nei ih baptisma tla tam 
deuh a pek, tiah Farasi mi pawl in an thei. 2 A ngaingai ahcun Jesuh amah 
cun zohman baptisma a pek lo; a dungthluntu lawng in an pek. 3 Cutiih an 
rel ruri mi cu Jesuh in a theih tikah Judah ram ihsin a suak ih Galilee ah a 
kir sal. 4 A kir phahah Samaria ram a pal phah. 5 Samaria ramih a feh 
laiah Saikhar an timi khua pakhat a thleng. Cuih Saikhar khua cu Jakob in 
a fapa Josef hnenih a pekmi loram ihsin a hlat lo. 6 Cutawkah cun Jakob 
tikhur a um. Jesuh cu a khual tlawnnak ah a bang zet ih cuih tikhur 


kiangah cun ato. A tikcu cu sun hrawng a si. 7 Samaria nunau nu pakhat 
cu tidai khai dingah a ra ih Jesuh in a hnenah, "Tidai in ding i pe aw," tiah 
a dil. 8 A dungthluntu pawl cu rawl lei dingah khawsung ah an feh. 9 Cuih 
nunau nu cun, "Nang cu Judah mi na si ih kei cu Samaria mi ka si: 
ziangtinso tidai in ding i dil?" tiah a ti. Judah mi pawl cun Samaria mi 
pawlih hmanmi khokheng pawl an hmang duh lo. 10 Jesuh in, "Pathian ih 
a lo pekmi laksawng hi ziang a si, tile tidai a lo diltu hi zo asi, ti thei cila 
amah sawn na dil ding ih anih in nunnak tidai a lo pe ding nam!" tiah a ti. 
11 Cuih nunau nu in, "Bawipa, balt'in na nei lo ih tikhur hi a thuk zet fawn. 
Khuirtawk in so cuih numnak tidai cu na lak ding? 12 Kan pu Jakob in hi 
tikhur hi in pek; amah le a fapa pawl siseh, a tuu rual le a caw rual pawl 
siseh, hi tikhur ihsin tidai an ngah. Jakob hnakin ka tum sawn tiah na ruat 
aw maw si?" tiah a sut. 13 Jesuh in, "Zokhal siseh hi tidai a intu cu a ti a 
haal sal ding. 14 Sikhalsehla ka pek dingmi tidai a intu cu a ti a haal nawn 
lo ding. Ka pek dingmi tidai cu amah sungah cirhti ah a cang ding ih cumi 
cun nunnak tidai le kumkhua nunnak a pe ding," tiah a ti. 15 Nunau nu in, 
"Bawipa, cuih tidai cu i pe aw! Cuticun ka ti a haal nawn lo ding ih hitawk 
ah tidai khai ding khalah ka rat a t'ul nawn lo ding," tiah a ti. 16 Jesuh in, 
"Na pasal va ko awla ra sal aw," tiah a ti. 17 Anih in, "Pasal ka nei lo," 
tiah a let. Jesuh in, "Pasal ka nei lo na ti cu thudik na sim a si. 18 Pasal 
panga na nei zo ih atu na umpi mi pa hi na pasal ngaingai a si lo. Thudik i 
sim a si," tiah a ti. 19 Nunau nu in, "Bawipa, profet na si ti ka lo thei. 20 
Kannih Samaria mi kan pupa pawl cun hi tlang parah hin Pathian an rak 
biak; sikhalsehla nannih Judah mi cun Pathian cu Jerusalem ah biak ding a 
si, nan ti," tiah a ti. 21 Jesuh cun a hnenah, "Nunau nu, ka lo simmi hi zum 
aw: Mi in Pathian cu hi tlang ah siseh, Jerusalem khal ah siseh, an biak lo 
can a ra thleng ding. 22 Nannih Samaria mi cun nan biakmi nan thei 
ngaingai lo; a sinain kannih Judah mi cun kan biakmi kan thei, ziangah tile 
rundamnak cu Judah mi hnen ihsin a ra. 23 Sikhalsehla Pathian Thlarau 
hruainak thawngin Pathian a bia taktaktu in Pa cu thlarau le thutak thawn 
an biak caan a ra thleng ding; a si, cuih caan cu atu-ah a ra thleng zo. 
Cutiih biak cu Pathian in a duhmi a si. 24 Pathian cu Thlarau a si ih a biatu 
pawl in thlarau le thutak in an biak ding," tiah a ti. 25 Nunau nu in a 


hnenah, "Messiah cua ra ding ih a rat tikah cun ziang hmuahhmuah amah 
in in sim leh ding," tiah ati. 26 Jesuh in, "Na hnenih a tong rerotu hi amah 
cu ka si," tiah ati. 27 Culai fangah Jesuh dungthluntu pawl cu an ra kir ih 
nunau nu thawn an biak awk rero kha an hmuh tikah an mang a bang 
ngaingai. Sikhalsehla zohman in cu nu cu, "Ziang so na duh?" tiah an sut 
lo. Jesuh khal cu, "Ziangah so hi nu cu na biak?" tiah an sut ve lo. 28 Cule 
nunau nu cu a tithawl a tanta ih khawsungih a vung feh hnuah mi seenpi 
hnenah, 29 "Hlanih thil ka tuah ciami hmuahhmuah 1 sim theitu pa hi ra 
zohhnik uh! Amah hi Messiah cu a si pei maw?" tiah a ti. 30 Cuticun 
khawsung in an suak ih Jesuh hnenah cun an feh. 31 Culai ah dungthluntu 
pawl in Jesuh cu, "Sayapa, rawl ei aw," tiah an fial. 32 Anih in, "Nan theih 
lomi rawl ei ding ka nei," tiah a ti. 33 Cule a dungthluntu pawl cun, 
"Pakhat khat in rawl an rak pek a si pei maw?" tiah pakhat le pakhat an 
sut aw. 34 Jesuh in an hnenah, "Kei ka rawl cui thlahtu-ih duhnak tuah le 
hnat'uan i fialmi tuan t'heh hi a si. 35 t'ongt'himnak ah “Thla li hnuah rawl 
khawm caan,’ tiah nan ti. Sikhalsehla thungai in ka lo sim: lo sung khi hei 
zohhnik uh! Lorawl an thar zo ih rawl lak caan a cu zo a si. 36 Rawl a latu 
pa cu a hlawhman kha pek a si ih rawl cu kumkhua a nunnak hrangah a 
khawm. Cuticun thlaici a tuhtu le rawl a latu cu hmun khatah an lung a awi 
tlang ding. 37 Ziangah tile t'ongt'himnak ih “Mi pakhat in a tuh; a dang 
pakhat in a at,” timi cu a dikzet a si. 38 Nan rak tuan dah lonak lo sungah 
fang at dingin ka lo thlah hai. Cutawkah midang ih an rak tuan cianak 
ihsin midang hnat'uan ruangah a miat nan ngah a si," tiah a ti. 39 Nunau nu 
in, "Ka rak tuah ciami hmuahhmuah 1 sim sal t'heh," tiah a ti hrangah cuih 
khawsungih a ummi Samaria mi tampi in Jesuh cu an zum. 40 A hnenah 
Samaria mi pawl an ra ih, "Kan hnenah cam hrih aw," tiah an ra sawm ih 
ni hnih a cam. 41 Jesuh thusimmi an thei ih mi tam sinsin in an zum. 42 
Cule nunau nu hnenah cun, "Atu cu nangmah ih thusimmi ruangah si loin 
kanmah rori in a thu simmi kan thei ih kan zum; amah hi leilung Runtu a si 
taktak ti khal kan thei," tiah an ti. 


Jesuh In Bawi Pakhat Ih Fapa A Damter 


43 Cutawkah ni hnih a cam hnuah Jesuh cu a suak ih Galilee ah a feh. 44 
Ziangah tile amah rori in, "Profet cu amah ih ramah cun upatnak a ngah 
lo," tiah a rak ti. 45 Galilee-ih a thlen tikah cutawkih mipi pawl in an rak 
hmuak, ziangah tile Jerusalem khua Lantak Puai ah a feh ih cuih puai 
sungih a thil tuahmi hmuahhmuah an rak hmuh zo ruangah a si. 46 Cule 
Jesuh cu tidai kha Sabitti ih a rak canternak Galilee peng Kana khua ah a 
feh sal. Cutawkah acozah bawi pakhat a rak um ih a fapa pakhat 
Kapernaum khua ah a na. 47 Jesuh cu Judea ihsin Galilee a ra thleng ti a 
theih tikah a hnenah cun a va feh ih, Kapernaum khua ah va feh in a 
thizikmi a fapa damter dingah zaangfah a dil. 48 Jesuh in, "Hmuhsaknak 
le khuaruahhar thil tla nan hmuh dah ti lo ahcun zohman in nannih pawl 
cun nan zum lo ding," tiah a ti. 49 Cuih acozah bawipa cun, "Bawipa, ka 
fapa a thih hlanah ra hram aw," tiah a dil. 50 Jesuh in a hnenah cun, "Va 
tlung aw, na fapa cu a nung ding," tiah a ti. Cupa in Jesuh ih tong cu a 
zum ih a tlung. 51 A tlunnak lamzin ihsin a hnen-um pawl in an rak hmuak 
ih, "Na fapa cu a nung ding," tiah anti. 52 Anih in, "Ziangtik caanah so ka 
fapa cu a dam deuh?" tiah a sut tikah annih in, "Mizan sun zanlam nazi 
pakhat ah a khurhnat a reh," tiah an ti. 53 Cuih caan cu Jesuh in ‘Na fapa 
a nung ding,” tiih a rak ti caante kha a si, tiah a pa cun a hun thei sal. 
Cuticun amah le a innsaang zatein an zum. 54 Himi hi Jesuh cu Judea ihsin 
Galilee-ih a rat hnuah a voihnihnak mangbangza a tuahmi a si. 


Tili Kap Ih Mina Damternak 


5:1 Cuih hnuah Jesuh cu Jerusalem ah Judah biaknak puai pakhat a um ih 
a feh. 2 Jerusalem khua ah cun Tuu Kotka an timi kiangah tili pakhat a um 
ih a kapah deu suanmi panga a um. Cuih tili cu Hebru tong in Bethzatha 3 
Cuih deusuan sungah cun mina tampi an it teptep. t'henkhat cu mitcaw, 
thenkhat cu ke-awl le t'henkhat cu a zengmi tla an si. 4 A caancaan ah 
Bawipa ih vancungmi a rung t'um ih tidai kha a caangter t'heu. Cutiih tidai 
a cang vete in tili sungih a dawp hmaisa bik kha an natnak ihsin an dam 
theu. Curuangah mina pawl cun tidai caang ding kha an hngak. 5 
Cutawkah mipa pakhat kum sawm thum le kum riat sung a nami a um. 6 


Cutawkih a ih ringring kha Jesuh in a hmu ih kum reipi ana zo ti tla a thei. 
Curuangah Jesuh in, "Dam na duh maw?" tiah a sut. 7 Cupa in, "Bawipa, 
tidai a caang tikah tili sungih 1 hnimtu ding zohman an um lo. Tili sungah 
ka vung tum ding ka ti laifangah midang in in rak khelh ringring t'heu," 
tiah ati. 8 Jesuh in, "Tho awla na ihphah la in feh aw," tiah ati. 9 
Hmakhatteah cupa cu a dam, a ihphah cu a lak ih a feh. Cuih ni cu 
Sabbath ni a si. 10 Curuangah Judah mi hotu pawl in damnak a ngahtu pa 
cu, "Tuih sun hi Sabbath ni a si ih na ihphah na fehpi hi kan Daan in a duh 
lo asi," tiah anti. 11 Anih in, "Keimah i damtertu pa in na ihphah la awla 
feh aw, iti si!" tiah ati. 12 Annih in, "Cutiih a lo titu cu zo so a si?" tiah 
an sut. 13 Asmain damnak a ngahtu pa cun Jesuh cu zo a si ti a thei lo, 
ziangah tile cutawkah miburpi an um ih an lakin Jesuh cu arak feh zo. 14 
Neh hnuah cupa cu Jesuh in Biakinn sungah a tong ih, "Zohhnik! Atu cu 
na dam zo; curuangah va sual nawn hlah. Culole na parah thil t'ha lo sinsin 
a thleng ding," tiah ati. 15 Cule cupa cu a feh ih Judah mi hotu pawl 
hnenah, "I damtertu cu Jesuh a si," tiah a va sim. 16 Sabbath ni ih mi a 
damter ruangah cun Jesuh cu an ralsan ih harsatnak an pek. 17 Jesuh in an 
hnenah, "Ka pa cu hna a tuan ringring ih kei khal hna ka t'uan ve a tul a 
si," tiah ati. 18 Cutiih a ti ruangah Judah mi hotu pawl cu an thin-ai a thok 
ih amah kha thah an tum sinsin; Sabbath a buar lawng si loin Pathian cu ka 
Pa asi, a ti ruangah Pathian tlukah a tuah aw tiah an ruat. 


Fapa Ih Thuneihnak 


19 Curuangah Jesuh in an hnenah, "Thungai in ka lo sim: Fapa cun amah 
tein zianghman a tuah thei lo. A Pa ih tuahmi a hmuhmi lawng kha a tuah 
a si. Pa in a tuahmi kha Fapa khal in a tuah ve. 20 Ziangah tile Pa in a 
Fapa kha a duhdawt ih a tuahmi hmuahhmuah kha a hmuh theh. Himi 
hnakin tuah ding a nasa sawn mi kha a hmuh hrih ding ih nan mang a bang 
ding. 21 Pa in mithi a thawhter ih nunnak a pek vekin Fapa khal in a duhmi 
poh hnenah nunnak ape ve asi. 22 Pa in zo ih par hmanah thut'hennak a 
tuah lo. Fapa hnenah thut'hen theinak a pe zo. 23 Curuangah Pa a upattu 
hmuahhmuah in Fapa khal an upat ve pei. Zokhal Fapa a upat lotu cun a 


thlahtu a Pa khal a upat ve lo a si. 24 Thungaite in ka lo sim: zokhal ka 
simmi a thei ih i thlahtu a zum ahcun kumkhua nunnak a nei. Thut'hennak 
a tong lo ding, cutim thihnak ihsin nunnak ah a lut zo. 25 Thungaite in ka 
lo sim: mithi in Pathian Fapa ih aw an thei ding, a theitu hmuahhmuah in 
nunnak an ngahnak caan a ra ding ih atu khalah a thleng rero zo. 26 Pa 
amah rori cu nunnak ih hramhri a si, cuvek thotho in Fapa khal cu nunnak 
ih hramhri a siter zo. 27 Cule Fapa cu Milai Fapa a si ruangah thut'hennak 
thu a pek. 28 Hīti a si ruangah nan mangbang hlah uh; mithi hmuahhmuah 
in a aw an theih ih, 29 an thlaan sung ihsin an suahnak tikcu a ra thleng 
ding: thil t'ha a tuahtu pawl cu nung dingah an tho sal ding; cule thil t'ha lo 
a tuahtu pawl cu hnon dingah an tho sal ve ding," tiah a ti. 


Jesuh Hrangih Thutheitu 


30 Jesuh in, "Keimah ih thu in zianghman ka tuah thei lo. Thut'hennak ka 
tuah a sile Pathian ih 1 simmi vekin ka tuah; curuangah ka thut'hennak cu a 
dik a si, ziangah tile ka duhmi tuah ka tum lo, i thlahtu ih duhmi lawng 
tuah ka tum a si. 31 Keimah in keimah ih thu lawng ka rel a si ahcun ka 
thusimmi cu a dik ngaingaimi a si, ti a theih lo ding. 32 Sikhalsehla ka 
ai-ah keimah ih thu a simtu ding midang pakhat a um ih ka thu a simmi cu 
a dik a si, ti ka thei. 33 Johan hnenah nan palai pawl nan thlah ih amah in 
thutak a rak sim hai. 34 Hitiih ka ti tikah theihpitu minung ka neih a t'ul ka 
tinak a si lo; rundamnak nan ngah theinak dingah ka simmi a si. 35 Johan 
cu a alh ih a tleumi mei-inn vek a si; a tleunak sungah caan malte sung 
lawng nan lung a awi. 36 Asinain ka ai-ah ka thuhla i theihpitu a um ih 
Johan ih thutheihpinak hnakin a tum sawn; cumicu Pa in i pekmi ka thil 
tuahmi pawl hi an si. Cuih ka thil tuahmi cun Pa ini thlah ti a langter. 37 
Cule i thlahtu ka Pa khal hi ka ai-ah ka thu i theihpitu a si. A aw nan thei 
dah lo, a hmuihmel khal nan hmu dah lo; 38 cule a thu simmi khal nan 
thinlung sungah nan ret lo, ziangah tile a thlah mipa hi nan zum lo. 39 Ca 
Thianghlim sung nan hawl; cutiih nan hawlnak cu hi Ca Thianghlim 
sungah hin kumkhua nunnak kan hmu ding, tiah nan ruah ruangah a si. Hi 
Ca Thianghlim cu keimah ih thu a simtu a si. 40 Sikhalsehla nunnak ngah 


dingah ka hnenah nan ra duh cuang lo. 41 Minung hnen ihsin thangt'hatnak 
ngah ding ka hawl lo. 42 Sikhalsehla mi ziangvek nan si ti ka lo thei ih nan 
thinlung sungah Pathian duhdawtnak zianghman a um lo. 43 Ka Pa ih hmin 
thawn ka ra nain in saang duh lo; a sinain mi pakhat amah ih hmin lawng in 
ara a sile amah sawn cu nan rak pom ding. 44 Pakhat le pakhat hnen ihsin 
porh le lomnak ngah nan duh zet, a sinain amah lawng Pathian a si mi hnen 
ihsi cun thangt'hatnak ngah nan tum lo, cuti a si ahcun ziangtinso kei cu in 
zum thei ding? 45 Keimah hi Pathian ih hmaiah in mawhthluktu a si ding, 
tiah i ruat hlah uh. A parih ruahsannak nan neih bikmi Moses rori hi a lo 
mawhthluktu a si ding. 46 Moses nan zum ngah ngaingai rak sisehla 
keimah khal hi in zum ve ding, ziangah tile Moses inka thu a rak ngan a 

si. 47 Sihmansehla amah ih nganmi nan zum lo a si ahcun, ka simmi hi 
ziangtinso nan zum thei ding?" tiah a ti. 


Jesuh In Mi Thawng Nga Rawl A Dar 


6:1 Cuih hnuah Jesuh cu Galilee Tili khatlam ral ah a va feh. Cuih Tili cu 
Tiberias Tili ti tla in an ko. 2 Hmuhsaknak a tuahnak in mina tampi a 
damtermi kha an rak hmuh zo ruangah miburpi in amah cu an thlun. 3 
Jesuh cu tlangpar ah a hung kai ih cunah a dungthluntu pawl thawn an to. 
4 Lantak Puai timi Judah mi pawlih puai cu a nai thlang. 5 Cule Jesuh in a 
kiangkap kha a zoh tikah miburpi in amah an pan luailo kha a hmu ih Filip 
hnenah, "Minung hi-hmuah ei dingah khui tawkin so rawl kan lei ding?" 
tiah a sut. 6 Hitiih a suh cu Filip hmiksaknak ah a si, a ngaingai ti ahcun 
ziang ka tuah ding ti kha a thei cia zo. 7 Filip in, "Mi pakhat in malte 
fingfing co ding hmanah mi hizat ih ei ding ahcun ngun tangka za hnih man 
lei hmanah a daih lo ding," tiah a ti. 8 A dungthlun a si vemi midang 
pakhat, Simon Piter ih nau Andru in, 9 "Himah hin nauhak pakhat a um ih 
barli saang hlom nga le nga pum hnih a nei. Asinain minung hizat hrangah 
cun zianghman a si tham lo," tiah ati. 10 Jesuh in, "Mi seenpi pawl cu 
toter hai uh," tiah a dungthluntu pawl cu a sim. Cutawkah cun hrampi a 
tamzet. Cuti cun mipi cu an to ih an zateim thawng nga tluk an si. 11 Jesuh 
in saang cu a lak ih Pathian hnenah lungawi thu a sim hnuah a tomi pawl 


hnenah cun a zem. Nga khal cutivek t'hiamt'hiam in a zem ih miseenpi cun 
an el thei tawkin an ei. 12 Rawl an ei khawh tikah a dungthluntu pawl 
hnenah cun, "An hlahmi kha sar t'heh uh; malte hman hlon lak hlah uhsi," 
tiah ati. 13 Cutun an hlahmi cu an sar khawm tikah barli saang hlom nga 
sungin mipi ih an ei hnuah a taangmi bawm hleihnih an sar. 14 Jesuh ih 
tuahmi hmuhsaknak cu mipi in an hmuh tikah annih in, "Leilung ah a ra 
ding, timi profet cu amah rori hi a si," tiah an ti. 15 Miseenpi in an 
siangpahrang ih tuah dingah hranhram in in ra kai ding, ti kha Jesuh in a 
thei; curuangah tlangpar ah amahte lawng a feh. 


Tidai Parah Jesuh A Feh 


16 Zanlam khua a rung tlai tikah Jesuh ih dungthluntu pawl cu tili lamah 
an vung ih, 17 long sungih an to hnuah tili khatlam ral, Kapernaum 
khualam ah cun an va kir sal. Zan a si zo ih an hnenah Jesuh cu a ra thleng 
hrih lo. 18 Culai fangah thli nasa zetin a hung hrang ih tilet a tho ciamco. 
19 Long cu an hlau ih peng thum peng li tluk an feh tikah Jesuh cu tidai 
parah feh tahratin anmah lamih a rat vivo kha an hmu ih an t'ih ngaingai. 
20 Sikhalsehla Jesuh in, "t'ih hlah uh: Keimah ka si!" tiah ati. 21 Cule 
lungawi zetin Jesuh cu an long sungah an kaiter ih an feh duhnak hmun ah 
reilote-ah an va thleng. 


Mipi In Jesuh An Hawl 


22 A thaizing ah tili khatlam ralih a ummi miseenpi pawl in cutawkah long 
pakhat lawng a um, cuih long sungah Jesuh a um lo ih a dungthluntu pawl 
lawng an feh a si, ti kha an thei. 23 Tiberias ihsin a rami long dangdang tla 
cu Bawipa in lungawi thu a sim hnuah miseenpi in saang an einak hmun 
kiang tili kapah an ra thleng. 24 Cutawkah Jesuh le a dungthluntu pawl an 
um lo tikha miseenpi in an hmuh tikah cutawkih long pawl to in Jesuh 
hawl duh ah Kapernaum ah an feh. 


Jesuh Cu Nunnak saang A Si 


25 Jesuh cu tili khatlam ralih an va hmuh tikah mipi pawl cun, "Sayapa, 
ziangtikah so hitawk ih na thlen?" tiah an sut. 26 Jesuh in, "Thungaite in 
ka lo sim: in ra hawl hi hmuhsaknak ka tuahmi nan theihthiam ruangah a si 
lo, saang khop zetih nan ei ruangah a si. 27 A siat theimi rawl hrangah hna 
tuan hlah uh; sikhalsehla kumkhua a daihmi nunnak rawl hrangah t'uan uh. 
Cuih rawl cu Milai Fapa ih a lo pek dingmi a si, ziangah tile Pa Pathian in 
a parah a lungkimnak tacik a khen zo," tiah a ti. 28 Curuangah amnih in, 
"Pathian in tuan haiseh ti in duh sakmi tuah dingah ziangso kan tuah 
ding?" tiah an sut. 29 Jesuh in, "Pathian in tuan haiseh ti a lo duh sakmi cu 
a thlahmi pa zum kha asi," tiah a ti. 30 Annih in, "Kan hmuh ih kan lo 
zum theinak dingah ziangvek hmuhsaknak so na tuah ding? Ziang si na 
tuah dingmi cu? 31 Ca Thianghlim sungih “An ei dingah vancung ihsin 
saang a pek,’ tiih a um vekin kan pupa pawl cun nelrawn ramt'hing ah 
khan manna saang an ei a si," tiah anti. 32 Jesuh in, "Thungatte in ka lo 
sim: Moses ih a lo pekmi cu vancung saang ngaingai a si lo. Ka Pa in 
vancung saang ngaingai cu a lo pek a si. 33 Ziangahtile Pathian ih a pekmi 
saang cu vancung ihsin a rungt'um ih leilung mi nunnak a petu pa hi asi," 
tiah ati. 34 Annih in, "Bawipa, cuih saang cu in pe ringring aw," tiah an 
dil. 35 Jesuh in an hnenah cun, "Keimah hi nunnak saang ka si. Ka hnenih 
a rami cu a riil a rawng dah lo ding; keimah i zumtu cu ati a haal dah lo 
ding. 36 Cule ka lo sim hai zo vekin a hmuh cu in hmu zo nain in zum duh 
lo. 37 Ka Pa ih i pekmi pohpoh cu zokhal ka hnen ah an ra ding. Ka 
hnenih a rami cu zohman ka khir lo ding, 38 ziangah tile vancung ihsin ka 
rung tum tikah him keimah ih duhmi tuah dingah ka rung lo, i thlahtu ih 
duhmi tuah dingah ka rung a si. 39 Cule i thlahtu ih duhmi cu hihi a si: I 
pekmi hmuahhmuah kha pakhat hman hloter loin, ni neta bik ni-ah an zate 
ih ka thawhter sal t'heh ding kha a si. 40 Ziang hrangah tile ka Pa ih 
duhmi cu Fapa kha a hmu ih a zumtu hmuahhmuah cu kumkhua numak an 
ngahnak ding kha a si. Cule ni neta bikah nunnak ah ka thoter ding a si," 
tiah ati. 41 "Keimah hi vancung ihsin a rungmi saang ka si," a ti ruangah 
Judah mi seenpi pawl cu an phunzai ruri. 42 Curuangah, "Hi pa hi Josef 
fapa Jesuh a si lo maw? A nu le apa tla cu kan theih thluhmi an si ko! 
Ziangtin so “Vancung ihsin ka rung,’ tiah ati rero thei?" tiah an ti. 43 


Jesuh in, "Phunzai ruri nawn hlah uh! 44 I thlahtupa in ka hnenih a kuat lo 
ahcun zohman ka hnenah an ra thei lo ding, cutiih ka hnenih a rami cu ni 
neta bikah nunnak ah ka thoter ding. 45 Profet pawl in, “Zokhal Pathian in 
a zirh hai ding,” tiah an rak ngan. Zokhal Pa a thei ih a hnen ihsin a zirtu 
cu ka hnenah a ra. 46 Hiti ka ti tikah zokhal in Pa cu an hmu zo, tinak a si 
lo, Pathian hnen ihsin a ra mipa lawng hi Pa hmutu cu a si. 47 Thungaite in 
ka lo sim: a zumtu cun kumkhua nunnak a nei. 48 Keimah hi nunnak saang 
ka si. 49 Nan pu le nan pa pawl cu nelrawn ramt'hing ah manna saang an ei 
nain an thi thotho. 50 Sikhalsehla vancung ihsin a rung t'ummi saang hi a 
eitu hmuahhmuah cu an thi lo ding. 51 Keimah hi vancung ihsin a rung 
tummi saang nung ka si. Hi saang a eitu cu kumkhua in a nung ding. Ka 
pek dingmi saang cu hi leilung in nunnak a ngah theinak dingih ka pekmi 
ka taksa hiasi," tiah ati. 52 Cutiih a ti ruangah cun an lakah thinheng 
thu-el awknak tiang a suak ih, "Ziangtin so hi pa hin kan ei dingah a taksa 
cu in pek thei ding?" tiah an ti ciamco. 53 An hnenah Jesuh in, "Thungaite 
in ka lo sim: Milai Fapa taksa nan ei lo ih a thisen tla nan in lo ahcun nan 
sungah nunnak nan nei lo ding. 54 Zokhal ka taksa a ei ih ka thisen a intu 
cu kumkhua numnak a nei ih ni neta bikah nunnak ah ka thoter ding. 55 
Ziangah tile ka taksa hi rawl taktak a si ih ka thisen cu in dingmi taktak a 
si. 56 Zokhal ka taksa a ei ih ka thisen a intu cu ka sungah a nung; cule 
keimah khal a sungah ka nung a si. 57 A nungmi Pa mi thlah ih amah ih 
ruangah kei khal ka nung a si. Cubangtuk thotho in keimah i eitu cu 
keimah ih ruangah a nung ve ding. 58 Vancung ihsin a rungmi saang timi 
cu himi hi a si, nan pu le nan pa pawl cun saang an ei ih malte a hung rei 
cun an thi thotho: vancung ihsin a rungmi saang cu cuvek a si lo. Hi saang 
a eitu ih piang cu kumkhua in an nung ding," tiah a ti. 59 Himi cu 
Kapernaum khua sinakok sungih thu a zirh laiih a simmi pawl an si. 


Kumkhua Nunnak t'ongkam 


60 Amah a thluntu tampi in cuih thu cu an thei ih, "A thu zirhmi hi a 
hartuk ual! Zoso a thei thei ding?" tiah an ti. 61 An sim lo nain cuih thu-ah 
an phunzai ciamco ti kha Jesuh in a thei ih an hnenah, "Himi hin nan 


thinlung ah buainak a suahter maw si? 62 Thut'himnak ah Milai Fapa hi 
hlanih a rak umnak hmunih a hung feh sal kha hmu uhla ziangtinso nan ti 
ding? 63 Nunnak taktak a petu cu Thlarau a si, milai-ih taksa cu san a tlai 
lo. Nan hnenih ka simmi t'ongkam hi nunnak le Thlarau petu a si. 64 
Asinain mi t'henkhat cun nan zum lo," tiah a ti. Jesuh in a hramthokte ihsin 
zoso 1 zum lotu ding, tile zoso i zuartu ding ticu a thei t'heh zo. 65 Cule 
Jesuh in, "Hiti a si ruangah sokhaw Pa in ka hnenih a ratter lo ahcun 
zohman ka hnenah an ra thei lo ding, tiah ka lo simnak kha a si cu!" tiah a 
ti. 66 Curuangah Jesuh dungthluntu miseenpi cun kir in an tlansan. 67 
Curuangah a dungthluntu hleihnih kha, "Nannih teh tlan nan duh ve maw?" 
tiah a sut. 68 Simon Piter in, "Bawipa, zo ih hnenah so kan feh cuang 
ding? Kumkhua nunnak petu t'ongkam a neitu cu nangmah na sisi! 69 Cule 
atu cun Pathian hnen ihsin a rami Mi Thianghlim na si ti kha kan zum ih 
kan thei ngah a si," tiah a ti. 70 Jesuh in, "Nannih hleihnih hi keimah ih 
hriilmi nan si, a si lo maw? Asinain pakhat cu satan a si," tiah a ti. 71 
Hitiih a ti sanmi cu Simon Iskariot ih fapa Judas kha a si. Ziangah tile 
Judas cu dungthluntu hleihnih lakih a telmi a si nain Jesuh zuartu ding a si. 


Jesuh Le A Naule Pawl 


7:1 Cuih hnuah Jesuh cu Galilee peng sungah khual a tlawng; cule Judea 
ram Judah mi hotu pawl in a thah an tum ruangah Judea peng ahcun a 
tlawng duh lo. 2 Puanthlam Puai a nai zo ih, 3 curuangah a naule pawl in 
Jesuh cu, "Na thil tuahmi tla hi a lo thluntu pawl in an hmuh dingah hi 
hmun ihsin suak awla Judea peng ah feh aw. 4 Mi tampiih theihmi si a 
duhtu cun a thil tuahmi cu a thup dah keel lo. Hi bangtuk thil hi na tuah 
ruangah leilung pumpi in lo thei thluh haiseh!" tiah an ti. 5 Amah ih naule 
pawl hman in Jesuh cu an zum lo. 6 Jesuh in an hnenah, "Ka tikcu a kim 
hrih lo. Nannih hrangah cun ziangtik khal hi nan tikcu a si ko. 7 Leilung in 
nannih cu a lo hua lo, sikhalsehla kei cun a thil tidaan a t'ha lo a si tiih ka 
sim ringring ruangah leilung in i hua a si. 8 Puai tuahnak ahcun va feh uh. 
Kei cu ka tikcu a kim hrih lo ruangah ka feh lo ding," tiah a ti. 9 Cutiin a 
sim ih Galilee ah cun a umta. 


Puanthlam Puai Ah Jesuh A Feh 


10 Puai ah a naule pawl cu an feh ih cuih hnuah Jesuh khal a feh ve, a 
sinain langhngan tukih feh loin a thup deuh ina feh. 11 Puai hmun ah cun 
Judah hotu pawl cun an hawl ih, "Khui-ah so a si?" tiah an sut vivo. 12 
Mppi pawl in amah ih thuhla cu an rel ih an phun supso rero. t'henkhat in, 
"Mitha sokhaw a si!" an ti. Mi dang in, "Si hlah e, miseenpi a hruai sual a 
sisi!" anti. 13 Zohman in langhngan in an tong ngam lo, ziangah tile Judah 
mi hotu upa pawl kha an t'ih. 14 Cuih puai tuah caan a hrek tlukah Jesuh 
cu Biakim ah a feh ih thuzirh a thok. 15 Judah mi hotu pawl cu an mang a 
bang ngaingai ih, "Hi pa hi khui hmanah zirnak a neih dah ual lo, 
ziangtinso hi zatzat thu a theih thei?" tiah an ti. 16 Jesuh in, "Ka thuzirhmi 
hi keimah palungih zirhmi a si lo, i thlahtu hnen ihsin a rami a si. 17 
Pathian duhnak tuah a tumtu zokhal in ka thuzirhmi hi Pathian hnen ihsin a 
ra maw, keimah palung in so ka sim, ti cu a thei ding. 18 Zokhal sisehla 
amah ih thuneihnak lawngin a t'ongtu cun amah hrangah thangt'hatnak a 
hawl a si. Sikhalsehla amah a thlahtu hrangih thangt'hatnak a hawltu cun a 
sungah hrokhrawinak zianghman a nei lo ih zumtlak in a um a si. 19 
Moses in Daan a lo pek a si lo maw? Sikhalsehla zohman in cuih Daan cu 
nan thlun lo. Ziangah so a thah lehlam in tum rero?" tiah a ti. 20 Mipi in, 
"Na sungah khuavang a um asi! Zoso thah a lo tum?" tiah anti. 21 Jesuh 
in, "Hmuhsaknak pakhat ka tuah ih nan khuaruah a har theh. 22 Moses in 
nan fapa pawl an serh tan dingah thu a lo pek, (hi serhtannak a thoktu cu 
Moses asi lo, nan pupa pawl an si); cule nan fapa cu Sabbath ni ah a serh 
nan tan. 23 Moses Daan buar lonak dingah tiah nan fapa Sabbath m ah a 
serh nan tan a si ahcun ziangah so kei in Sabbath ni ih mi pakhat ka damter 
ruangah ka parah nan thin a heng? 24 A lenglam zohnakin thu t'hen hlah 
uh; thudik a sinak zoh in thu t'hen uh," tiah a ti. 


Messiah A si Maw? 


25 Jerusalem khawsungmi t'henkhat in, "Judah mi hotu pawlih thah an 
tummi pa cu hi pa hi a si lo maw? 26 Zohhnik uh! Mi zapi theihhngan ah 


duh tawkin thu a sim ih zianghman an ti lo. Hi pa hi Messiah a si tiah an 
thei ngah ngaingai teh a si pei maw? 27 Sikhalsehla Messiah a rat tikah 
cun khuitawkm a ra, ti kha zohman in an thei lo ding, a simain hi pa hi cu 
khuitawk in a ra ti cu kan zatein kan theih t'heh mi a si fawn," tiah anti. 28 
Jesuh in Biakinn sungah cutiih thu a zirh rero laiah cun, aw ring zetin, 
"Keimah hi in thei ngaingai maw? Khuitawk ihsin ka rat ti hi nan thei ngah 
ngaingai maw? Keimah ih thu in ka ra lo. Asinam i thlahtu cu zumtlak 
ngaingai a si. Nannih ini thlahtu cu nan thei lo, 29 a simain kei cun ka thei, 
ziangah tile amah in 1 thlah ih a hnenihsin ka ra," tiah a ti. 30 Cutikah 
amah kha kaih an tum, a sinain zohman in an kai ngaingai lo; ziangah tile a 
tikcu a kim hrih lo. 31 Sikhalsehla miseenpi sungih mi tampi in an zum ih, 
"Messiah a rat ngaingai tikah hi pa ih a tuahmi hnakin hmuhsaknak tam 
deuh a tuah pei maw?" tiah anti. 


Jesuh Kai Dingah Mi An Thlah 


32 Jesuh thuhla miseenpi in an rel ruri kha Farasi pawl in an theih tikah 
puithiam upa pawl thawn Jesuh kaitu dingah biakinn kiltu palik pawl an 
thlah. 33 Jesuh in, "Nan hnenah tikcu malte sung ka umta hrih ding ih cuih 
hnuah i thlahtu hnenah ka feh ding. 34 In hawl ding nain in hmu thei lo 
ding, ziangah tile ka umnak ahcun nan feh thei lo ding," tiah a ti. 35 Judah 
mi hotu pawl in pakhat le pakhat hnenah, "Kan hmuh thei lonak hmun 
khuitawkah so feh a tum? Kan minung pawl an umnak Grik khua pakhat 
khat ah feh tahratin Grik mi pawl a zirh tum a si pei maw? 36 In hawl 
ding nain in hmu lo ding. Ka umnak ahcun nan feh thei lo ding,” tiah in ti. 
A sim duhmi ziang a si pei?" tiah an ti aw. 


Numnak Petu Tiva 


37 Puai tuah ni neta bik le ni sunglawi bik ni ah Jesuh cu a ding ih aw ring 
zetin, "Zokhal ti a haal mi cu ka hnenah ra sehla ra in seh. 38 Ca 
Thianghlim in ‘Zokhal keimah i zumtu cu a thinlung sung ihsin nunnak tiva 
a put ding,” tiah a ti vekin a si ding," tiah a sim. 39 Hitiin Jesuh in a sim 


tikah amah a zumtu hmuahhmuah in Thlarau an ngahnak ding thu kha a 
sim duhnak a si. Cuih caan ahcun Thlarau kha pek a si hrih lo, ziangah tile 
Jesuh kha sunlawinak ah thlenter a si hrih lo. 


Miburpi An t'hen Aw 


40 Cutuh a tongmi kha miburpi lakih t'henkhat in an theih tikah, "Hi pa hi 
profet ngaingai a si," tiah anti. 41 A dang t'henkhat in, "Messiah a si," an 
ti. Midang in, "Messiah cu Galilee in ra ding a si ual lo! 42 Ca Thianghlim 
in “Messiah cu Siangpahrang David tesinfa a si ding ih David a rak umnak 
Bethlehem khua ah a suak ding,” ati kha!" tiah an ti. 43 Cutiin Jesuh ih 
ruangah cun mizapi lakah t'hent'hek awknak a um. 44 Mi t'henkhat in a 
kaih an duh, a sinain zohman in an kai ngaingai lo. 


Judah Hotu Pawlih Zumlonak 


45 Biakimn kiltu palik pawl an ra kir tikah puithiam upa pawl le Farasi 
pawl in, "Ziangah so nan ratpi lo?" tiah an sut. 46 Palik pawl cun, "Hi pa 
bangtuk in zohman an t'ong dah lo," tiah an sawn. 47 Cutikah Farasi pawl 
in, "Nannih khal a lo bum ngah ve maw si? 48 Judah hotu lakah pakhat 
tal, a si lole Farasi lakah pakhat tal amah zumtu nan theihmi an um dah 
maw? 49 Hi miseenpi sawh lam cu Moses ih Daan an theih lo ruangah 
Pathian ih camsiatnak hnuai ah a ummi an s1!" tiah an ti. 50 Cutawkih a 
ummi Farasi mi lakah Nikodemas an timi, Jesuh a rak tong dah zotu kha a 
um ve. Anih in an hnenah cun, 51 "Kan Daan vekih kan rel a si ahcun mi 
pakhat cu amah ih hmurka kan theih hlan le a tuahmi kan hmuh ngah hlan 
ahcun kan hnong thei lo ding," tiah a ti. 52 Cutikah annih in, "Nang khal 
Galilee mi na si ve maw si? Ca Thianghlim kha siar awla Galilee ihsin 
profet an suak dah lo, ti kha na thei ko ding," tiah an ti. 53 Cun mi 
hmuahhmuah cu an mn ciarah an tlung; 8:1 a simain Jesuh cu Olif Tlang 
parah a hung feh. 2 A thaisun zingthlapit ah Biakinn ah a feh sal. Mi tampi 
in an pan, cule Jesuh cu a to ih thu a zirh. 3 Culai fangah Daanthiam saya 
pawl le Farasi mi pawl in t'aangt'awm sualnak a tuah laifang rori an kaihmi 


nunau nu kha an hruai ih zapi hmaiah an dinter. 4 Jesuh hnen ahcun, 
"Sayapa, hi nunau nu hi t'aangt'awm sualnak a tuah laifang rori-ih kaihmi a 
si. 5 Kan Daan sungah Moses ih thupekmi vekin cubangtuk nunau cu 
lungto in denthat ding a si. Nang ziangti in so na ruah?" tiah an sut. 6 Hitiih 
an suhnak cu Jesuh kha sual an puh theinak dingih thang an kammi a si. 
Asinain anih cu a kun ih leilung ah a kutzung in ca angan. 7 Cutiin thu an 
sut rero ruangah cun Jesuh cu dingtein a hung to ih an hnenah, "Nanmah 
lakah sualnak a tuah dah lomi in hmaisa bikah lungto in deng uh," tiah a ti. 
8 Cule a kun sal ih leilung ah ca angan sal. 9 Cumi an theih tikah an zatein 
pakhat hnu pakhat an tlan t'heh: Upa upa in an tlan hmaisa. Cule Jesuh 
lawng a taang ih a hmaiah cuih nunau nu lawng a ding. 10 Dingte in a hung 
to sal ih a hnenah, "Khui ah so an si heh? Mawh a lo phurhtu dingah 
zohman an taang nawn lo maw?" tiah a sut. 11 Nunau nu cun, "A si 
Bawipa, zohman an taang lo," tiah a ti. Jesuh in, "Cuti a sile kei khal in 
mawh ka lo phurh lo ding, va tlung awla va sual nawn hlah," tiah ati. 


Jesuh Cu Leilung Tleunak A Si 


12 Jesuh cun Farasi mi pawl hnenah, "Kei cu leilungih tleunak ka si. 
Zokhal keimah i thluntu cu a nunnak ah tleunak a nei ding ih khawthim 
sungah a feh dah lo ding," tiah ati. 13 Farasi pawl cun a hnenah, "Na 
sinak thu cu nangmah in na sim. Curuangah na simmi hi zianghman lak 
tlak asi lo," tiah anti. 14 Jesuh in, "A si lo; keimah ih thu cu keimah in ka 
sim hmanah ka simmi cu a dikmi a si, ziangah tile khuitawk ihsin ka ra ti 
le khuitawkah ka feh ding ti ka thei. Nannih cun khuitawk ihsin ka ra ti le 
khuitawkah ka feh ding ti nan thei lo. 15 Nannih cun minung ih tisa daan in 
thu nan t'hen t'heu, kei cun zo ih par hmanah thut'hennak ka tuah lo. 16 
Asinain thu ka t'hen hman va sisehla ka thut'hennak cu a dik ding, ziangah 
tile hi thut'hennak ah hin keimah lawng ka si lo, i thlahtu pa khal ka 
hnenah a um a si. 17 Nan Daan cabu sungah “Thu theitu pahnih an lung a 
kimtlang a si ahcun an simmi cu a dik a si,” tiah a um. 18 Kemah ih thu cu 
keimah in ka sim ih i thlahtu ka Pa khal inka thu cu a sim ve," tiah ati. 19 
Annih in, "Khuitawkah so na Pa cu a um?" tiah an sut. Jesuh in, "Keimah 


siseh, ka Pa siseh, in thei lo. Keimah in theih ahcun ka Pa khal nan thei 
ding," tiah a ti. 20 Hi thu pawl a simnak cu Biakimn sungih thu a zirhnak 
thawhlawm kuang pawl an retnak khaan ah a simmi a si. Cule zohman in 
an kai lo, ziangah tile a tikcu a kim hrih lo. 


Ka Fehnak Ah Nan Feh Thei Lo Ding 


21 Jesuh in an hnenah, "Kei cu ka feh ding; in hawl ding nain nan sualnak 
sungah nan thi ding. Ka fehnak ahcun nan feh thei lo ding," tiah ati. 22 
Curuangah Judah mi hotu pawl cun, "Ka fehnak ah nan feh thei lo ding, 
tiah in ti. Amah le amah thah awk a tum a si pei maw?" tiah anti. 23 
Jesuh in, "Nannih cu hnuailam mi nan si: a sinain kei cu tlunlam mi ka si. 
Namnih cu hi leilung ihsin nan si, kei cu hi leilung ihsin ka si lo. 24 
Curuangah a si nan sualnak sungah nan thi ding, ka lo tinak cu! Cule 
“Keimah cu Keimah a si mi ka si,” tihi in zum lo a si ahcun nan sualnak 
sungah nan thi rori ding a si," tiah ati. 25 Cutikah annih in, "Zoso na si?" 
tiah an sut. Jesuh in, "A hramthok ihsin ka lo simmi kha a si ko. 26 Nan 
thuhla hi sim ding tampi ka nei, mawhthluk tlak nan sizia khal hi tampi rel 
ding ka nei. Asinain i thlahtu cu zumtlak a si ih a hnen ihsin ka theihmi 
lawng kha hi leilungah hin ka than," tiah ati. 27 Jesuh in an hnenah Pa ih 
thu a sim kha an thei lo. 28 Curuangah an hnenah, "Milai Fapa hi nan thlai 
tikah “Keimah cu Kemah a si mi ka si,” ti kha nan thei ding. Cule kemah 
ih thuneihnak in zianghman ka tuah lo; Pa in sim dingih i fialmi lawng ka 
sim a si ti nan thei ding. 29 Cule 1 thlahtu cu ka hnenah a um ih keimah 
lawng i tanta dah lo; ziangah tile amah ih lungkimmi lawnglawng ka tuah a 
si," tiah a ti. 30 Hi thu a simmi a theitu tampi in Jesuh cu an zum. 


Miluat Le Sal Pawl 


31 Curuangah Jesuh in amah a zumtu pawl hnenah, "Ka thu zirhmi nan 
thlun ahcun keimah ih dungthluntu ngaingai nan si ding, 32 thutak cu nan 
thei dingih cuih thutak cun a lo luatter ding," tiah a ti. 33 Annih in, 
"Kannih cu Abraham ih tesinfa kan si ih zo ih sal hman kan si dah lo. 


“Miluat nan si ding,” na ti tikah hin ziangso na ti duh san?" tiah an ti. 34 
Jesuh in an hnenah, "Thungatte in ka lo sim: zokhal sisehla sualnak a 
tuahtu cu sualih sal a si. 35 Sal cu innsaang sungah kumkhua in a um thei 
lo, a sinain fapa cu imnsaang sungah kumkhua in a um. 36 Fapa ina lo 
luatter a si ahcun miluat taktak nan si ding. 37 Abraham ih tesinfa nan si cu 
ka thei. Asinain a thah in tum thotho, ziangah tile ka thu zirhmi nan pom 
thei lo. 38 Ka Pa ih i hmuhmi thu ka lo sim, sikhalsehla nannih cun nan pa 
ih a lo simmi kha nan tuah," tiah a ti. 39 Annih in, "Kan pa cu Abraham a 
si," tiah an ti. Jesuh in "Abraham ih faate nan si ngaingai ahcun a tuahmi 
vek nan tuah ding. 40 Ziang hmuahhmuah ka tuahmi hi Pathian hnen ihsin 
thutak ka theihmi pawl ka lo simnak a si, a sinain nannih cun a thah 
lawnglawng in tum. Abraham in cubangtuk thil zianghman a tuah lo! 41 
Nammh nan tuahmi hi cu nan pa ih tuahmi a si," tiah a ti. Annih in, "Pathian 
amah lawng hi kan Pa cu asi ih kannih hi a fa taktak kan si," tiah an ti. 42 
Jesuh in an hnenah, "Pathian hi nan Pa si taktak sehla keimah hi in duh 
ding, ziangah tile Pathian hnen ihsin ka ra ih atu hinah ka um. Keimah ih 
thu in ka ra lo, amah ih thlahmi ka si. 43 Ka simmi hi ziangah so nan theih 
thei lo? Ka thu simmi hi nan tuar thei lo ruangah a si. 44 Nannih cu nan pa 
Satan ih fa nan si; nan pa ih duhnak nan thlun duh ve a si. A hramthok 
ihsin anih cu mithat a si ih thutak lam ahcun a t'ang dah lo, ziangah tile 
anih cu a sungah thutak a um lo. Anih in thuphan a per tikah amah ih si 
daan a thlun vemi a si, ziangah tile anih cu thuphan pertu a si ih thuphan 
hmuahhmuah ih pa a si. 45 Asimain kei cun thutak ka sim ih curuangah 
nannih cun in zum duh lo. 46 Nanmah lakah hin sualnak na tuah a si, tiah i 
hmuh theitu pakhat tal nan um maw? Thutak ka sim nain ziangah so in 
zum duh lo? 47 Pathian hnen ihsin a rami cun Pathian ih t'ongkam a ngai. 
Sikhalsehla nannih cu Pathian hnen ihsin a rami nan si lo ruangah a thu nan 
ngai duh lonak hi asi," tiah ati. 


Jesuh Le Abraham 


48 Judah mi pawl cun Jesuh cu, "Nang cu Samaria mi na si ih na sungah 
khuavang a um, kan lo ti tikah kan dik a si lo maw?" tiah an ti. 49 Jesuh 


in, "Khuavang ka nei lo, kei in ka Pa cu ka sunloih, nannih in kei cu in 
nautat. 50 Keimah ih hrangah hminthannak ka hawl lo. Asinain sunlawinak 
a hawltu pakhat a um ih amah cu ka lam t'angin thut'hentu a si. 51 
Thungatte in ka lo sim: zokhal ka thu a thluntu cu a thi dah lo ding," tiah a 
ti. 52 Annih in Jesuh cu, "Atu-ah cun khuavang na nei a si, ti kan theifiang 
sinsin! Ziangtin tile Abraham cu a thi zo, profet pawl khal an thi t'heh zo; a 
sinain nang in na thu a thluntu cu an thi lo ding, tiah na ti. 53 Kan Pa 
Abraham cu a thi z0: Abraham hnakih tum sawnah na ruat aw maw si? 
Cule profet pawl tla an thi zo; zo ka si tiin so na ruah awk?" tiah an ti. 54 
Jesuh in, "Keimah ih hminthannak ka hawl a si ahcun cuih hminthannak cu 
zianghman a si lo ding. Kei i sunloihtu cu ka Pa asi ih “Kan Pathian a s?’ 
nan timi rori hi a si. 55 Nannih cun nan thei dah lo; a sinain kei cun ka thei. 
Amah cu ka thei dah lo ka ti ahcun nanmah vek thotho in thuphan pertu ka 
si ding. Sikhalsehla amah cu ka thei taktak ih a thu khal ka thlun. 56 Nan 
pa Abraham cu ka ratnak ding tikcu caan hmuh duh in a hngakhlap zet; a 
hmu ngah ngaingai ih a lung a awi zet asi," tiah ati. 57 Annih in, "Kum 
sawmnga hman na kim hrih lo sikhawh ziangtinso Abraham cu na hmuh?" 
tiah an ti. 58 Jesuh in, "Thungaite in ka lo sim: Abraham a suah hlan 
khalah Keimah a si mi ka si," 59 Cule lungto an sar ih den an tum, a sinain 
Jesuh cu a relh ih Biakimn ihsin a feh hlo. 


Jesuh In Mitcawpa A Damter 


9:1 Jesuh cu cutiih a feh rero laiah a suah ihsin a mit a cawmi pa pakhat a 
hmu. 2 A dungthluntu pawl in, "Sayapa, zo ih sualnak ruangah so mitcaw 
in a suah? Amah ih sualnak ruangah maw, a nu le a pa ih sualnak ruangah 
so?" tiah an sut. 3 Jesuh in, "A mit a cawtnak hi amah ih sualnak ruangah 
a si lo, a nu le apa ih sualnak ruang khalah a si lo. Pathian thil ti theinak hi 
hi pa damternak ihsin a langnak ding ah a si. 4 Sun a si sung ahcuni 
thlahtu ih hna kan t'uan rero a tul. Zan a ra thleng cing ding ih zohman hna 
an tuan thei nawn lo ding. 5 Leilung tlunih ka um sungah cun kemah hi 
leilung tleunak ka si," tiah a ti. 6 Cutiih a ti hnuah Jesuh in leilungah cil a 
phui ih cuih a cil in leivut a beekter hnuah cu pa ih mit ah cun a man. 7 Cu 


hnuah, "Va feh awla Siloam Tili ah na hmai va phiah aw," tiah a ti. Siloam 
timi cu Tirhthlah tican a si. Cuti cun cupa cu a feh ih a hmai cu a phiah, 
khua a hmu thei salih a ra kir. 8 A mnhnen pawl le tuih hlanih rawi dil in a 
hmu t'heutu pawl in "Hi pa hi to hmun in tangka a dil t'heutu kha a si lo 
maw?" tiah anti. 9 Mi t'henkhat in, "Amah a si ko," tiah an ti. Midang in, 
"Amah a si lo, amah vek midang a si," tiah an ti. Cupa amah rori in, "Nan 
timi pa cuka si," tiah ati. 10 Annih in, "Ziangtin so atu-ah khua na hmuh 
thei sal?" tiah an sut. 11 Anih in, "Jesuh an timi pa in ciarbek malte a tuah 
ih ka mit ah i man hnu ah Siloam ah va feh awla na hmai va phiah aw tiah 
iti. A ti vekm ka feh ih ka hmai ka phiah vete in khua ka hmu thei sal a 
si," tiah ati. 12 Annih in, "Cupa cu khui-ah so a um?" tiah an sut. Anih in, 
"Ka thei lo," ati. 


Farasi Pawl In Cuih Thu An Zingzoi 


13 Cule annih in mitcaw dah pa cu Farasi pawl hnenah an fehpi. 14 Jesuh 
in ciarbek a tuah ih a mitcawtnak a damter ni cu Sabbath ni a si. 15 
Curuangah Farasi mi pawl cun a mit khua a hmuhnak thu cu an sut sal. 
Anih in, "Ka mit ah ciarbek a run hnih, cule ka hmai ka phiah ih ka hmu 
thei a si ko," tiah a ti. 16 Farasi mi t'henkhat in, "Hi bangtuk thil a tuahtu 
pa cu Pathian hnen ihsin a rami a si thei lo ding, ziangah tile Sabbath daan 
a thlun lo a si," tiah an ti. Midang pawl in, "Misual a si ahcun hi bangtuk 
hmuhsaknak cu ziangtinso a tuah thei ding?" tiah an ti ve. Cutiin an lakah 
t'henawknak a um. 17 Curuangah Farasi mi pawl in cupa cu thu an sut sal 
ih, "Na mit a lo vangter sikhawh cupa cu ziangti in na ruat?" tiah an sut. 
Anih in, "Profet a si tiah ka ruat," tiah ati. 18 Judah mi hotu pawl cun 
mitcaw pa thu cu a nu le apa an sut ngah hlanah cun mitcaw in a suak ih 
atu-ah khua a hmu thei ticu an zum duh hrimhrim lo. Curuangah a nu le a 
pa cu an ko ih, 19 "Hi pa hi nan fa a si maw? Mitcaw in a suak tiah nan ti, 
cuti a sile ziangtinso atu-ah khua a hmuh thei?" tiah an sut. 20 A nu le apa 
cun, "Amah hi kan fapa a si ti kan thei; cule mitcaw in a suak ti kan thei. 
21 Sikhalsehla ziangti in atu-ah khua a hmu thei ti le a mitcawtnak hi zo in 
a damter ti khal kan thei lo. Amah sut uh; upa a si ve thlang ih amah in a 


lo let thei ko hai ding," tiah anti. 22 A nu le apa cun cutiin an sim, 
ziangah tile Judah mi hotu pawl an t'ih ruangah a si. Judah mi hotu pawl 
cun: zokhal Jesuh hi Messiah a si tiah ka zum a timi poh cu sinakok ihsin 
suah siseh, tiah lungkimnak an rak nei zo. 23 Curuangah a nu le a pa in, 
"Upa a si ve thlang ih amah sut uh," tiah an tinak cu a si. 24 Mitcaw pa cu 
a voihnihnak an ko sal ih, "Thudik ka sim ding tiah Pathian hmaiah thu 
kam aw! A lo damtertu pa hi misual a si hrimhrim ti kan thei," tiah an ti. 
25 Cupa cun, "Misual a si le si lo kei ka thei lo. Asinain pakhat cu ka thei: 
ka mit a rak caw nain atu cu khua ka hmu thei zo," tiah a ti. 26 Annih in, 
"Ziangtin so a lo tuah?" tiah an sut. "Na mit cawtnak cu ziangtinso a lo 
damter?" tiah anti. 27 Anih in, "Ka lo sim zo hai nain nan ngai duh lo. 
Ziangah so a theih sal cu nan duh? Nannih tla amah thluntu si nan duh ve 
maw si?" tiah ati. 28 Cutikah annih in cupa cu an camriam ih, "Nangmah 
sawn hi cupa ih dungthluntu na si. Kannih cu Moses thluntu kan si. 29 
Pathian in Moses hnenah thu a sim, ti kan thei; sikhalsehla kha pa cu 
khuitawkin a ra ti hman kan thei dah lo!" tiah an ti. 30 Cupa cun, "Hi thil 
cu a va mak so! Nannih cun khuitawk ihsin a ra ti nan thei lo, a sinain kei 
cu ka mitcaw i vanter! 31 Pathian in misual pawlih ttongkam a ngai dah lo 
ti kan thei; a sinain amah a upattu le a duhnak a tuahtu pawlih t'ongkam cu 
a ngai a si. 32 Mitcaw ciaih a suakmi khua a hmuter theitu an um ti hi 
leilung hramthok ihsin zohman in kan thei dah lo. 33 Hi pa hi Pathian hnen 
ihsin rami a si lo ahcun zianghman tuah theimi a nei lo ding," tiah a ti. 34 
Amnih in, "Sualnak sungah a suak ih sualnak lakih a t'hang mi pa nang 
lamlam in maw thuzirh in tum ve?" tiah an ti ih sinakok inn ihsin an 
dawihlo. 


Thlarau Mitcawtnak 


35 Cubangtuk thil hmuahhmuah cu Jesuh in a theih tikah cupa cu a hmu 
ih, "Milai Fapa hi na zum maw?" tiah a sut. 36 Cupa cun "Bawipa, cupa 
cu zoso a si? Amah ka zum theinak dingah i simhnik aw!" tiah ati. 37 
Jesuh in, "Amah cu na tong zo ih atuih a lo bia rerotu hi asi!" tiah a ti. 38 
Cupa in, "Bawipa, ka zum!" ti phah in Jesuh hmaiah cun a khuk a bilh ih a 


biak. 39 Jesuh in, "Hi leilungah hin thut'hen dingah ka ra, cumicu mitcaw 
in khua an hmu ih khua a hmumi pawl in an mit a cawtnak dingah a si," 
tiah ati. 40 Farasi mi t'henkhat cutawkah an um ih cutiih a simmi a theitu 
pawl in, "Kannih khal hi mitcaw nan si ve inti duhnak a si maw?" tiah an 
sut. 41 Jesuh in, "Mitcaw rak si uhcila mawhthluk nan si lo ding, 
sikhalsehla khua kan hmu thei nan ti ruangah hin mawhthluk nan si ih nan 
sualnak cu ataanglai a si," tiah a ti. 


Tuukhaaltu Taht'himnak 


10:1 Jesuh in, "Thungaite in ka lo sim: tuu inn sungah saangka in lut loin 
hmun dang in a kai ih a luttu cu rukru le suamhmang an si. 2 saangka in a 
luttu cu tuu a khaaltu a si. 3 saangka kiltu pa in a hrangah saangka cu a on 
sak. A tuu pawl cu an hmmm a ko ih a aw cu an thei ih lengah a suahpi. 4 
Cutiih a suahpi hnuah a tuu pawl hmaiah a feh ih a tuu in an thlun; ziangah 
tile a aw kha an thei. 5 Midang cu zohman an thlun lo ding; ziangah tile a 
aw an theih thiam lo ruangah a hnen ihsin an tlan hlo sawn ding," tiah a ti. 
6 Jesuh in hi taht'himnak hi a sim, a sinain a sim duhmi ih tican cu an thei 
thei lo. 


Tuukhal t'ha Jesuh 


7 Jesuh in hiti in a sim sal, "Thungaite in ka lo sim: Kei cu tuu hrangah 
saangka ka si. 8 Ka hlan ih a ratu hmuahhmuah cu rukru le suamhmang an 
si ruangah tuu in an aw an ngai lo. 9 Kei cu saangka ka si. Keimah ih 
sungin a luttu cu rundammi a si ding. An lut an suak ding ih hrampi a 
hningmi an hmu ding. 10 Rukru cu ru ding, that ding le siatsuah ding 
lawnglawngah a ra. Kei cu nunnak an ngah ih tlamtling zetih an neihnak 
dingah ka ra a si. 11 Kei cu tuukhaal t'ha, tuu hrangih a nunnak a pe 
siangtu ka si. 12 Tuukhal ngaingai a si lomi, a man phalh in fialcop mipa, 
amah in tuu a nei dah ve lomi cun cinghnia a rat kha a hmuh tikah tuu kha 
a tanta ih a tlan hlohsan. Cutiin cinghnia in a tuu cu a deh ih a t'hekdarh 
theh. 13 Manphalh ih fial mipa cu a tlan hlo, ziangah tile man phalhcop 


menmi a si ih tuu zawn a ruat ngaingai lo. 14 - 15 Kei cu tuukhaal t'ha ka 
si. Ka Pa in i thei ih kei khal in ka Pa cuka theih vekin ka tuu pawl cu ka 
thei ih annih khal in in thei ve. Cule an hrangah ka nunnak tiangin ka pe 
siang a s1. 16 Hi tuurual sungih a tel lomi tuu dang ka nei. Annih khal ka 
finkhawm ve hai ding. Ka aw an thei ding ih tuukhaal pakhat hnuai-ah 
tuuruun pakhat ah an cang ding! 17 Pa in i duhdawt, ziangah tile ka nunnak 
hi lungtho tein ka pek siang a si, cutiih ka pek siannak cu ka lak sal 
theimak dingah a si. 18 Ka nunnak cu zohman in in lak sak thei lo. 
Keimahte siang zetin ka pekmi a si. Keimah in pek theinak thu ka nei ih 
lak sal themak thu khal ka nei. Cumi cu ka tuah dingah ka Pa in thu i pek 
zomi asi," tiah ati. 19 Cutiih a tong ruangah mipi pawl cu an ruahnak a 
then aw lala. 20 Mi tampi in, "Khuavang a nei. A aa thla a si! Ziangah so a 
thu nan ngai?" tiah anti. 21 Asimain mi t'henkhat in, "Khuavang nei cun hi 
bangtuk in a tong lo ding! Ziangtin so khuavang nei in mitcaw cu a damter 
thei ding?" tiah anti ve. 


Jesuh Thu An Pom Lo 


22 Khawsik laifang a si ih Biakimn Apnak Puai kha Jerusalem ah an tuah 
rero laifang a si. 23 Biakinn sungih Solomon Hulhliap timi ah Jesuh a feh 
laiah, 24 Judah mi an ra ih, "Ziangtik tiangso awloksong in in ret ding? 
Thufel in simhnik: Messiah na si maw?" tiah an sut. 25 Jesuh in, "Ka lo 
sim zo nain in zum duh lo. Ka Pa ih thu in ka tuahmi thil pawl hin ka 
thuhla hmuahhmuah cu an langter t'heh a si. 26 Asimain ka tuurual nan si lo 
ruangah nan zum lo. 27 Ka tuu pawl cun ka aw an ngai; keimah in ka thei 
hai ih annih in in thlun. 28 An hnenah kumkhua nunnak ka pek ih ziangtik 
hmanah an thi nawn lo ding. Zohman in in long thei fawn lo ding. 29 
Anmah ka hnenih i petu ka Pa cu ziangzongza hnakin a tum ih amah ih kut 
sung ihsin zohman in an long thei lo ding. 30 Ka Pa le keimah cu pakhat 
kan si," tiah a ti. 31 Cun mipi in amah deng dingah lungto an sar lala. 32 
Jesuh in an hnenah, "Nan mit hmuh rori ah ka Pa in tuah dingih i fialmi thil 
tha tampi ka tuah zo; khuimi bik ruangah hin so lungto ih den in tum?" 
tiah a sut. 33 Annih in, "Lungto ih kan lo den duhnak cu thil t'ha na tuahmi 


ruangah a si lo, Pathian na hmuhsuam ruangah a si sawn! Nang cu milai 
menmen na si, a sinain Pathian tlukah na tuah aw!" tiah anti. 34 Jesuh in 
an hnen ah, "Nan Daan cabu sungah Pathian in “Nannih cu pathian nan si,’ 
ti in nganmi a um. 35 Ca Thianghlim ih simmi cu kumkhua in a dikmi a si 
ti kan thei, cule Pathian in a thu a simmi mimung pawl kha “pathian,” tiin a 
ko hai. 36 Kei cu ka Pa ih hriilmi le leilung ah ithlahmi ka si. Cuti a sile 
ziangtinso keimah hi Pathian Fapa ka si ka ti ruangah Pathian hmuhsuamtu 
na si, in ti thei? 37 Ka Pa ih duhmi thil pawl ka tuah lo a si ahcun i zum 
duh hlah uh! 38 Sikhalsehla ka tuah a si ahcun keimah in zum duh lo 
hmanah ka tuahmi tal cu nan zum dingah a mawi a si, cuticun Pa cu ka 
sungah a um ih Pa sungah kei ka um a si, ti nan theih ringringnak dingah a 
si," tiah ati. 39 Cutikah Jesuh cu a kaih an tum lala, a sinain an kaih ngah 
hlanah a suak hlo. 40 Cun Jesuh cu Jordan tiva khatlam ral, Johan in 
baptisma a rak peknak hmunah khan a va kir sal ih cunah a caam. 41 Mi 
tampi a hnenah an ra ih, "Johan in hmuhsaknak zianghman a tuah lo. 
Asinain hi pa ih thuhla a simmi hmuahhmuah cu a dik t'heh a si," an ti. 42 
Cutawkah mi tampi in amah cu an zum. 


Lazaras A Thi 


11:1 Bethani khuaih a ummi Lazaras an timi pa cu a na. Bethani cu Mari 
le a u Martha an umnak khua a si. 2 Hi Mari cu Bawipa ih ke ah zihmui a 
toih ih a sam in a hnawttu nu kha a si. Ana mi Lazaras cu a t'a a si. 3 An 
unau in Jesuh hnenah, "Bawipa, na duhdawtmi na rualpa a na a si," tiah 
thu an hei cah. 4 Cumi cu Jesuh ina theih tikah, "Hi natnak cu Lazaras ih 
thihnak ding natnak a si lo. Hi natnak cu Pathian sunlawinak langter dingah 
le Pathian Fapa in sunlawinak a ngahnak ding khalah a si," tiah a ti. 5 
Jesuh in Martha le a nau nu le Lazaras cu a duhdawt zet. 6 Asinain 
Lazaras ana ti thu a theih hnuah cuih a umnak ah cun a hlei mm hnih a 
caam ta. 7 Cule a dungthluntu pawl hnenah, "Judea ah va feh sal uhsi," 
tiah a ti. 8 Dungthluntu pawl cun, "Sayapa, kan dung rei lote ah mipi in 
cutawkah lungto in den an lo tum zo, atu na va feh sal ding maw?" tiah an 
ti. 9 Jesuh in, "Ni khatah nazi hleihnih a um a si lo maw? Zokhal sun 


vangih a fehtu cu a bah dah lo, ziangah tile leilungih a ummi tleunak a 
hmu. 10 Sikhalsehla khawthim sungih a feh ahcun a bah, ziangah tile 
tleunak anei lo a si," tiah ati. 11 Cumi a sim t'heh in Jesuh cun, "Kan rual 
Lazaras cu a itthat zo; a sinain ka feh ding ih ka va t'hang ding," tiah a ti. 
12 Dungthluntu pawl in, "Bawipa, a it a si ahcun a dam ko ding," anti. 13 
Jesuh ih sim duhmi cu Lazaras a thi, tinak kha a si ih dungthluntu pawl 
cun itthat menmen a ti si hmang, tiah an ruat. 14 Curuangah Jesuh in 
fiangtein a sim ih, "Lazaras cu a thi zo; 15 a simain nan hrangah nan zum 
theimak dimgah a hnenih ka rak um lo cuka lung a awi a si; tho uhla a 
hnenah kan feh pei," tiah a ti. 16 Thomas (Faphir an timi pa) in 
dungthluntu a rualpi pawl hnenah, "Sayapa thawn thi tlang dingah feh 
uhsi," tiah a ti. 


Jesuh Cu Thawhsalnak Le Nunnak A Si 


17 Jesuh a va thlen tikah Lazaras an phumnak mi li a si zo. 18 Bethani cu 
Jerusalem ihsim peng hnih kim deuh lo a si ih, 19 Judah mi tampi cu an 
t'apa ih thih sanmi Martha le Mari topi dingah an ra. 20 Jesuh a ra lai rero 
ti kha Martha ina theih tikah amah hmuak dingah a feh, a sinain Mari cu 
inn ah a um. 21 Martha cun Jesuh hnenah, "Bawipa, hinah rak um ta cila 
ka t'apa cu a thi lo ding nain! 22 Sikhalsehla atu hmanah hin Pathian in na 
dilmi cu a lo pe ko ding ti ka thei," tiah ati. 23 Jesuh in, "Na t'apa cu a 
nung sal ding," tiah Martha cu ati. 24 Martha in, "A si, ni neta bikah cun a 
tho sal leh ding ti cu ka thei," tiah a let. 25 Jesuh in a hnenah, "Kei cu 
thawhsalnak le nunnak ka si. Zokhal keimah i zumtu cu thi hmansehla an 
nung ding. 26 Zokhal keimah sungah a nungmi le i zumtu cu an thi nawn lo 
ding. Himi hi na zum maw?" tiah a sut. 27 Martha in, "A si Bawipa, nang 
cu leilung ah a ra dingmi Pathian ih Fapa Messiah na siti ka lo zum," tiah 
ati. 


Jesuh A t'ap 


28 Cutiih a sim hnuah Martha cu a vung kir ih a thupte in a nau Mari kha a 


ko. "Sayapa hinah a um ih a lo hlam a si," tiah ati. 29 Cumi cu Mari in a 
theih tikah a pok ih hmuak dingah zamrangin a va feh. 30 Jesuh cu 
khawsungah a ra thleng hrih lo; Martha ih a tonnak hmun ah khan a um lai 
hrih. 31 Mari a topitu le a hnemtu pawl cu Mari a pok ih zamrangin a feh 
kha an hmuh tikah amah cu an thlun ve. Thlaan ah a va t'ap hmang ding 
tiah an ruat. 32 Jesuh umnak ahcun Mari cu a va thleng ih Jesuh a hmuh 
vete in a ke hramah cun a khuk a bilh ih, "Bawipa, hitawk ah rak umta cila 
ka tapa a thi lo ding nain!" tiah a ti. 33 Jesuh in Mari le a topitu mipi pawl 
tla an tah kha a hmuh tikah a thin ana ih a lung a hno. 34 "Khuitawkah so 
nan phum?" tiah a sut. Annih in, "Bawipa, ra awla ra zoh aw," tiah anti. 
35 Cule Jesuh cu a t'ap. 36 Mipi in, "Lazaras cu a va duhdawt lawmmam 
so!" tiah an ti. 37 Asinain mi t'henkhat in, "Mitcaw pa mit a vangter a si lo 
maw? Lazaras hi thi loin ziangah so a tuah ve lo?" tiah anti. 


Lazaras A Nung Sal 


38 Jesuh cu a ning a hang ngaingai ih thlaan ah a va feh. Cuih thlaan cu 
lungkua a siih a ka cu lungpheng pakhat in an khar. 39 Jesuh in, 
"Lungpheng hi t'hawn uh," tiah thu a pek. Mithi pa ih farnu Martha in, 
"Bawipa, a nam zo ding. Kan phumnak ni li a si zo!" tiah a ti. 40 Jesuh in 
a hnenah, "Na zum taktak a si ahcun Pathian sunlawinak na hmu ding, tiah 
ka lo sim zo asi lo maw?" tiah ati. 41 Cule lungpheng cu an t'hawn. Jesuh 
in tlunlam a hun zoh ih, "Ka Pa, ka simmi i ngai ruangah na parah ka lung 
a awi. 42 Ka tong i theih sak ringring ti ka thei, a simain hitawk ih a ummi 
pawl hin nangmah thlahmi ka si kha an zum theimak dingah anmah 
ruangah hiti ih ka lo simnak hi asi," tiah a ti. 43 Cutiih a sim hnuah aw 
ring zetin, "Lazaras, ra suak aw!" tiah a au. 44 Lazaras cu, a kut le a ke 
ruaktuamnak puan in an tuam ih a hmai tla an tuam; cutiih an t'emnak 
thawn a ra suak ngaingai. Jesuh in, "Phoih uhla feh seh!" tiah a ti. 


Jesuh That Dingin An Phiar 


45 Mari topi dingih a rami Judah mi tampi in Jesuh ih thil tuahmi cu an 


hmuh tikah amah cu an zum. 46 Asinan mi t'henkhat cu Farasi pawl 
hnenah an kir ih Jesuh ih thil tuahmi cu an sim t'heh. 47 Curuangah Farasi 
pawl le puithiam upa pawl cu Khonsil pawl thawn an tong aw ih, "Ziangtin 
so kan tuah ding? Hi pa ih hmuhsaknak a tuah vivomi hi zohhnik uh! 48 
Hitiih kan zoh men ringring a si ahcun mi hmuahhmuah in amah hi an zum 
ding ih cutikah Rom Acozah thuneitu pawl in kan Biakimn le kan miphun 
an siatsuah t'heh ding a si," tiah anti. 49 Anmah lakih mi pakhat, Kaiafas 
an timi, cuih kumah Puithiam saang a t'uantu in, "Nan va aa so! 50 Mi 
tampi ai-ih mi pakhat thih cu miphun phunkhat a pumpi ih siatral t'heh 
hnak cun a t'ha deuh a si, ti nan thei lo maw s1?" tiah ati. 51 A ngaingai ti 
ah cun cutiih a t'ong cu a palungih t'ongmi a si lo; cuih kum cu amah 
Puithiam saang a si vekin Judah miphun ai-ah Jesuh cu a thi ding, tiah 
profet bangin a rak simsungmi a si. 52 A thihnak ding cu anmah hrang 
lawngah si loin hmun kipih a t'hekdarh awmi Pathian minung pawl 
pumkhat ih finkhawmnak ding khalah a si. 53 Cuih ni thok ihsin Judah mi 
hotu pawl cun Jesuh that dingah thu an phiar. 54 Curuangah Judea pengah 
Jesuh cu zapi hmuh in khual a tlawng nawn lo, cutawk ihsin a suak ih 
ramt'hing kiangih a ummi Efraim an timi khua ah a feh ih cunah a 
dungthluntu pawl thawn an um. 55 Judah mi pawlih Lantak Puai caan a nai 
thlang ih mi tampi cu puai tuah hlan thianfaiter awknak tuah dingah an 
khawte ihsin Jerusalem ah an feh ciamco. 56 Annih in Jesuh cu an hawl; 
Biakimn sungih an tonkhawm awk tikah pakhat le pakhat, "Ziangtin nan 
ruat? Puai tuahnak ah cun a ra ngai pei maw?" tiah an sut aw. 57 Puithiam 
upa le Farasi pawl in, "Jesuh umnak a theitu nan um ahcun kan kaih 
theinak dimgah in sim pei," tiah thu an than. 


Jesuh Cu Zihmui An Culh 


12:1 Lantak Puai hlan ni ruk ah Jesuh cu Betham ah thihnak ihsin a 
thawhter sal mi Lazaras te ih mn ah khan a va feh. 2 Cutawkah a hrangah 
zanriah an suang ih Martha in rawl pek a bawm. Jesuh thawn cabuai ih 
rawl a eitu lakah Lazaras cu a tel ve. 3 Cule Mari in a phun a t'ha zet le a 
man a khung zetmi zihmui thawl khat a lak ih Jesuh ih ke ah a toih hnuah 


a sam in a hnawtsak. Cuih zihmui rim cu inn sung a khat t'heh. 4 Jesuh 
dungthluntu lakih pakhat, Jesuh a zuartu ding Judas Iskariot in, 5 "Ziangah 
so hi zihmui cu tangka zathum ah zuar in cuih tangka cu mi farah an t'hen 
sawn lo?" tiah a ti. 6 Hitiih a sim tikah mi farah pawl zawn a ruah ruangah 
a si lo; rukru a si ruangah a si sawn. Tangka bawm kha amah in a keng ih 
cuih tangka cu amah hrangah a hmang t'heu. 7 Sikhalsehla Jesuh in, "Hi 
nu hi mawhthluk hlah uh! Ka ruak phum ni hrangih a tuah dingmi cu tuah 
koseh. 8 Mifarah cu nan lakah an um ringring ko ding, a simain kei cu nan 
lakah ka um ringring lo ding," tiah a ti. 


Lazaras Thah An Tum 


9 Judah mi tampi in Bethani ah Jesuh a um ti an theih tikah cutawkah cun 
an feh. Jesuh hmuh duh lawngah si loin Jesuh in thlaan ihsin a thawhter 
salmi Lazaras hmuh duh hrimhrim ah an feh. 10 Curuangah puithiam upa 
pawl in Lazaras khal thah ve dingah thu an ruat. 11 Ziangah tile Judah mi 
tampi in Lazaras ruangah hin anmah puithiam upa pawl cu hnon an tong ih 
Jesuh sawn kha an zum ruangah a si. 


Sunglawi Zetih Jerusalem Luhnak 


12 A thaisun ah Lantak Puai ih a rami miburpi in Jesuh cu Jerusalem ah a 
ra ding, ti kha an thei. 13 Cuhrangah tuum hnah an lak ih amah hmuak 
dingah feh phah in, "Pathian cu thangt'hat uh! Bawipa ih hmmin a ratu cu 
Pathian in thlawsuahnak pe hramseh! Pathian in Israel Siangpahrang cu 
malsawm hram seh!" tiah an au ciamco. 14 Jesuh in laak note pakhat a 
hmu ih a parah a to, Ca Thianghlim in: 15 "Maw Zion khawpi, Na 
thimphang hlah: Na Siangpahrang cu laak note parah to-in a ra lai a si," 
tiah a ti bangtuk in a kim a si. 16 A dungthluntu pawl in culaiah cun hi thu 
ih tican hi an rak thei lo. Asimain Jesuh kha sunlawmak ih thawhter sal a si 
tikah amah thu-ah hin Ca Thianghlim in hi bangtuk in a rak sim ih amah 
hrangah hi bangtuk in an tuah a si, ti kha an vun mang sal. 17 Jesuh in 
Lazaras kha thlaan ihsin a ko suak ih thihnak ihsin a thawhter laiih a rak 


hmu vetu mi tampi in cuih thu cu midang tampi an sim sin. 18 Cubangtuk 
hmuhsaknak a tuah a si ti kha an theih ruangah miburpi in an rak 
hmuahnak a si. 19 Cutikah Farasi pawl cun, "Kan ti tho lo maw: kan kham 
thei nawn lo hi! Zohhnik uh, leilung pumpi in a thlun zo hi!" tiah pakhat le 
pakhat an ti aw. 


Grik Mi In Jesuh An Hawl 


20 Cuih puai ih Pathian bia dingah Jerusalem ih a hung fehtu mi tampi 
lakah cun Grik mi tla an tel ve. 21 Filip hnenah an feh ih, "Sayapa, Jesuh 
hmuh kan duh," tiah an va ti. Filip cu Galilee peng Bethsaida khuami a si. 
22 Filip cu Andru hnenah a feh ih a va sim; cule an pahnih in Jesuh hnenah 
an va feh ih an va sim. 23 Jesuh in an hnenah, "Milai Fapa in sunlawinak a 
ngahnak caan a ra thleng zo. 24 Thungaite in ka lo sim: sangvut ci 
fangkhat cu lei lung sungah tuh ih a thihta lo ahcun amah keel in a taang 
ringring. A thihta hnu lawngah ci tampi a suahter. 25 Cubangtuk in zokhal 
amah ih nunnak a duhtu cun a nunnak cu a sung ding, a sinain zokhal hi 
leilung ah amah ih nunnak a huatu cun kumkhua hrangin a nunnak cu a 
neita ding. 26 Zokhal keimah i rian duhtu cun i thlun hrimhrim a t'ul ding 
ih ka umnak ah a um ve ding. Cule zokhal keimah i riantu cu ka Pa in 
upatnak a pe ding," tiah ati. 


Jesuh In A Thihnak Ding Thu A Sim 


27 Jesuh in, "Ka thinlung a baang tuk, ziangso ka sim ding? “Ka Pa, hi 
caan hi ka parah thlenter hram hlah aw,” ka ti ding maw? Asinan hi 
tuarnak sungih thleng dingah leilung tlunih ka rat sannak cu hihi a si fawn! 
28 Ka Pa, na hmin cu sunloih ko aw," tiah a ti. Cule van ihsin aw a rung 
thang ih, "Ka sunloih zo ih ka sunloih sal hrih ding," tiah ati. 29 Cuih aw 
cu cutawkih a dingmi miburpi in an theih tikah mi t'henkhat in, "Khua a 
ri," tiah anti, a t'hen in, "Vancungmi in a run bia a si," anti. 30 Sikhalsehla 
Jesuh in an hnenah, "Hi aw a rung than hi keimah ih hrangah asi lo, 
nanmah ih hrangah a si sawn. 31 Hi leilung hi thut'hennak a ton caan a kim 


zo; atu-ah hi leilung uktu cu dawi hlo a si ding. 32 Leilung ihsin khai ka si 
tikah mi hmuahhmuah ka hnenah ka hip thluh ding," tiah a ti. 33 Hitiih a 
ti tikah ziangbangtuk thihnak a tuar ding ti kha a langternak a si. 34 
Miburpi in, "Kan Daan in Messiah cu kumkhua in a nung ding, tiah in sim. 
Cuti a sile ziangtinso Milai Fapa cu khai a si ding tiah nang in na ti? Hi 
Milai Fapa hi zoso a si?" tiah anti. 35 Jesuh in, "Tleunak cu nan hnenah 
tikcu malte sung a um hrih ding. Tleunak nan neih sungah nan fehnak 
lamzinah cun feh hrih ko uh, cuti cun thimnak in a lo man lo ding, ziangah 
tile khawthim sungih a feh pawl cun khuilamah kan feh ti an thei lo. 36 
Cuhrangah tleunak nan neih laiah cun, tleunak ih minung nan si theinak 
dingah, tleunak cu zum uh," tiah a ti. Cutiih Jesuh in a sim hnuah a suak ih 
an hmuh thei lonak hmun ah a relh. 37 An mithmuh rori ah hmuhsaknak 
tampi a tuah nain amah cu an zum lo. 38 Cumi cu profet Isaiah in: 
"Bawipa, kan thu simmi cu zo in so an zum? Zo hnenah so Bawipa in a 
huham a langter?" tiah a rak timi a kimnak dingah a si. 


Mi In An Zum Lo 


39 Cule an zum thei thotho lo, ziangah tile Isaiah thotho in: 40 "Pathian in 
an mit a cawtter ih, An thimlung khal a pitter. Cuti a si lo ahcun an mit in 
an hmu pang ding ih, An thinlung in an thei pang ding, Ka lam an hoi pang 
ding ih, A dam tla ka damter pang ding, tiah Pathian in ati," tiin a rak sim 
fawn. 41 Isaiah in hiti a simnak cu Jesuh sunlawinak kha a rak hmu cia zo 
ih a thu khal arak sim zo ruangah a si. 42 Cutiin a si ruangah Judah mi 
hotu tampi in Jesuh cu an zum; Sikhalsehla Farasi pawl in sinakok ihsm in 
suah pang ding ti phan ah Jesuh an zumnak cu langhngan in an sim ngam 
lo. 43 Pathian hnenih sunlawinak ngah hnakin minung hnenih sunlawinak 
ngah an duh sawn. 


Jesuh Ih tongkam In Thut'hennak 


44 Jesuh cun aw ring zetin, "Zokhal keimah i zumtu cu keimah i zum 
lawng a si lo, i thlahtu khal a zum a si. 45 Zokhal keimah i hmutu cu 1 


thlahtu khal a hmu a si. 46 Zokhal keimah 1 zumtu cu khawthim sungih a 
um lonak dingah hi leilung tlunah hin tleunak in ka ra zo. 47 Zokhal ka thu 
simmi a thei ih a thlun lotu cu kei cun a thu ka t'hen lo ding. Leilung 
thut'hen dingah ka ra lo, rundam dingah ka ra. 48 Zokhal i hnongtu le ka 
thu simmi a pom lotu cu thut'hentu pakhat a nei. Ka t'ongmi hi ni neta bik 
ni ah a thut'hentu ah a cang ding! 49 Ziangah tile kermah thuneihnak 
huham ih ka simmi a si lo, i thlahtu ka Pa in ka tong ding le ka sim ding 
kha thu 1 pek vekin ka sim a si. 50 Cule a thupekmi cu kumkhua nunnak a 
si ti ka thei. Curuangah ka simmi hi ka Pa in sim dingih 1 fialmi a si," tiah 
ati. 


Jesuh In Dungthlun Pawlih Ke A Kholh 


13:1 Lantak Puai ni a thlennak ding ni khat lawng a duh thlang. Jesuh in hi 
leilung fehsan in a Pa hnenih a fehnak tikcu ara thleng zo ti kha a thei. 
Leilung tlunih a ummi amah ih ta a si mi pawl cu a duhdawt zet ringring ih 
a netnak tiangin a duhdawt. 2 Jesuh le a dungthluntu pawl cu zanriah an hil 
tlang. Satan in Jesuh zuarnak ding ruahnak cu Simon Iskariot ih fapa Judas 
thinlung sungah a umter zo. 3 Ka Pa in thuneihnak hmuahhmuah i pe zoti 
kha Jesuh ina thei: Pathian hnen ihsin ka ra ih Pathian hnenah ka feh sal 
ding ti khal a thei. 4 Curuangah cabuai ihsin a tho ih a angki fual a phoih 
hnuah taaingerh puante ataai ah a vel. 5 Cule kheng kuumpi sungah tidai a 
thlet hnuah a dungthlun pawlih ke a kholhsak ih a taai ih a velmi puante in 
a hnawt vivo. 6 Simon Piter hnen a thlen tikah anih in, "Bawipa, ka kei 
kholh ngaingai ding maw?" tiah a sut. 7 Jesuh in, "Hitiih ka tuahmi hi atu 
ahcun a sullam na thei lo, a simain neh hnuah na thei sal leh ding," a ti. 8 
Piter in, "Ka ke cu ziangtik khalah 1 kholhsak hrimhrim lo ding," a ti. 
Jesuh in, "Na ke ka lo kholh lo a si ahcun ka hnenah na tel thei nawn lo 
ding," tiah a ti. 9 Simon Piter in, "Bawipa, cuti a si ahcun, ka ke lawng 1 
kholh hlah! Ka kut le ka lu khal i kholh aw," tiah ati. 10 Jesuh in, "Zokhal 
tikholh cia a si mi cu a pumpuluk ma fai zo; a ke dah ti lo cu a kholh awk 
sal a tul lo. Nan zatein nan fai t'heh zo, pakhat siar lo cu!" tiah ati. 11 
Jesuh in zo in so i zuar ding, ti a thei cia. Curuangah nan zatein nan thiang 


a si, pakhat siar lo cu, tiah atinak a si. 12 Jesuh cu a dungthluntu pawlih 
ke a kholhsak hnuah a angki fual cu a hruk salih a tonak cabuai ah a to 
sal. "Atu nan parih ka tuahmi thil hi a tican nan thei maw? 13 Namnih in, 
“Sayapa,” tile “Bawipa,” tiin in ko ih nan dik a si, ziangah tile in ti vekin ka 
si ngaingai. 14 Nan Bawipa le nan Sayapa keimah in nan ke ka lo kholh 
zo. Curuangah nannih khal pakhat le pakhat nan ke nan kholh aw ve pei. 
15 Nan hrangih thil ka tuahmi vek cekci m nan tuah venak dingah nan 
mithmuh ah zoht'him ding ka tuah zo. 16 Thungaite in ka lo sim: sal cu a 
bawipa hnakin a tum sawn lo; tirhthlahmi khal thlahtu hnakin a tum sawn 
dah lo. 17 Hi thu pawl nan thei zo ih nan thlun ngaingai a si ahcun 
ziangtluk mi lungawi so nan si ding? 18 "Hitiih ka t'ong tikah nan zate ih 
thu ka rel lo. Ka hriilmi pawl cu keimah in ka thei. Sikhalsehla Ca 
Thianghlim in “Keimah thawn rawl a ei tlangtu pa in i dodal a si,” a timi cu 
a kim a tul a si. 19 Hi thil cu a kim hlanah ka lo sim: cutiin a hung kim 
ngaingai tikah “Keimah cu Kemah a si mi ka s1’ tihi nan zum leh ding. 20 
Thungarte in ka lo sim: Keimah ih ka tirhthlahmi zokhal a rak pomtu cu 
keimah khal i pom a si, cule keimah i pomtu cu kemah 1 thlahtu khal a 
pom ve asi," tiah ati. 


Jesuh In An Zuarnak Ding Thu A Sim Cia 


21 Cutun Jesuh in a sim hnuah a thin a nuam lo ngaingai ih langhngan in, 
"Thungaite in ka lo sim: nanmah lakah pakhat ini zuar ding," tiah a ti. 22 
Dungthluntu pawl cu pakhat le pakhat an zoh aw ih a tisanmi hi zo a si pei 
tiah mangbang awloksong in an um. 23 Dungthluntu lakih pakhat, Jesuh ih 
a duh zetmi pa cu Jesuh kiang ah a to. 24 Simon Piter in cupa cu a kut a 
hei zaap ih, "A tisanmi zo a si, sut hnik," tiah a ti. 25 Curuangah 
dungthluntu cun Jesuh a hei naih deuh ih, "Na tisanmi hi zoso a si, 
Bawipa?" tiah a sut. 26 Jesuh in, "saang hi kheng sungah ka hnim pei ih 
ka pek dingmi pa hi asi," tiah a ti. Cutiin Jesuh in saang hlom khat a lak ih 
a hnim hnuah Simon Iskariot ih fapa Judas hnenah a pek. 27 Judas in cuih 
saang a lak vete in a sungah Satan a lut. Jesuh in a hnen ah, "Na tuah 
dingmi cu zamrangin tuah hmen!" tiah a ti. 28 Cabuai kiangih a totu dang 


zokhal in ziang ruangah Judas hnenah cutiin a sim ti an thei lo. 29 Judas cu 
tangka dip kengtu a si ruangah dungthluntu t'henkhat pawl cun Jesuh in 
puai hrangih a t'ulmi kha lei a fial a si hmang, a si lole mi farah hnenah 
ziang lo thil pek a fial a si hmang, tiah an ruat. 


Thukham Thar 


30 Judas in Jesuh pekmi saang cu a lak ih hmakhatte ah a suak. Cuih tikcu 
cu zan a si. 31 Judas a tlansuak hnuah Jesuh in, "Atu-ah Milai Fapa ih 
sunlawinak cu a lang zo, cule amah ih sungin Pathian sunlawinak khal a 
lang a si. 32 Cule a sungin Pathian sunlawinak langter a si ahcun Pathian in 
Milai Fapa ih sunlawinak cu amah sung rori in a langter ve ding. Cumi cu 
rei lote-ah a tuah ding a si. 33 Ka faale pawl, nan hnenah reipi ka um nawn 
lo ding. Keimah hi in hawl ding; sikhalsehla Judah mi hotu pawl hnenih ka 
sim vekin nan hnen khalah ka sim: “Ka fehnak ah nan feh thei lo ding.” 34 
Cule nan hnenah thukham thar ka lo pek: Pakhat le pakhat duhdaw aw uh! 
Keimah ih ka lo duhdawt vekin pakhat le pakhat nan duhdaw aw ve pei. 
35 Pakhat le pakhat tlunah duhdawtnak nan neih ahcun zokhal in keimah 
ih dungthluntu nan si kha an lo thei ding a si," tiah ati. 


Piter Ih A Phatnak Ding A Sim Cia 


36 Simon Piter in, "Bawipa, khui-ah so na feh ding?" tiah a sut. Jesuh in, 
"Ka fehnak ah cun i thlun thei hrih lo ding, a sinain neh hnuah i thlun leh 
ding," tiah ati. 37 Piter im, "Bawipa, ziangah so atu-ah ka lo thlun thei lo? 
Na hrangah thih ka ngam a sisi!" tiah a let. 38 Jesuh in, "Ka hrangah thih 
na ngam ngaingai maw? Thungaite in ka lo sim: ar a khuan hlanah anih ka 
thei lo, tiah voi thum tiang i phatsan ding," tiah ati. 


Jesuh Cu Pa Hnenih Thlennak Lamzin 


14:1 Jesuh in a dungthluntu pawl hnenah, "Thinlung har le beidong in um 
hlah uh. Pathian zum uhla keimah khal i zum uh. 2 Ka Pa ih mn ah 
innkhaan tampi a um ih nan hrangih umnak rem dingah ka feh ding. Cutiin 


si hlah sehla hiti in ka lo sim lo ding. 3 Cule ka feh ih nan umnak ka rem 
ngah hnuah ka ra sal ding ih ka hnenah ka lo hruai ding, cuticun ka umnak 
ah nan um ve ding. 4 Ka fehnak ding hmunih lamzin cu nan thei ko," tiah a 
ti. 5 Thomas in, "Bawipa, khuiah na feh ding ti kan thei lo; curuangah 
ziangtinso a fehnak lamzin cu kan theih ding?" tiah a sut. 6 Jesuh in, 
"Keimah cu lamzin le thutak le nunnak ka si. Keimah hnenin siarlo zohman 
ka Pa hnenah an thleng thei lo. 7 Atu-ah cun zo ka si, ti in thei zo ih ka Pa 
khal nan thei ding, atu ihsin amah cu nan thei ih a hmuh khal nan hmu zo," 
tiah ati. 8 Filip in Jesuh hnenah, "Bawipa, na Pa cu in hmuh aw; cule kan 
lung a kim ding," a ti. 9 Jesuh in, "Nan hnenah caan reipi ka um zo nain 
atu tiang in thei hrih lo maw, Filip? Zokhal keimah i hmutu cu ka Pa a 
hmu zo. Ziangtin so “Na Pa in hmuh aw, tiah i sut hrih. 10 Filip, kemah 
hi ka Pa sungah ka um ih ka Pa khal ka sungah a um, tihi na zum lo maw? 
Nan hnenih ka t'ongmi hi keimah palung in a suakmi a si lo; ka sungih a 
ummi ka Pa ih hnat'uamnak in a si. 11 Keimah hi ka Pa sungah ka um ih ka 
Pa khal keimah ih sung ah a um, tiih ka timi hi zum uh. Cumi nan zum thei 
lo a sile thil ka tuahmi ruang tal in zum uh. 12 Thungaite in ka lo sim: 
Keimah i zumtu cun ka tuahmi hi a tuah ve ding, a si, ka Pa hnenih ka feh 
ding ruangah hi hnakih thil mak sawn hman a tuah ding. 13 Cule ka Pa ih 
sunlawinak cu Fapa sung ihsin a langnak dingah ka hmin in nan dilmi 
hmuahhmuah cu ka lo tuahsak ding. 14 Ka hmin in nan dilmi pohpoh cu 
ka tuah ding a si," tiah ati. 


Thlarau Thianghlim Pek Ding Tiamkamnak 


15 Jesuh in, "Keimah in duhdawt ahcun ka thukham pawl nan thlun ding. 
16 Pa hnenah ka dil ding ih nan hnenih kumkhua a um dingmi Bawmtu 
dang a lo pe ding. 17 Amah cu Pathian thutak a langtertu Thlarau a si. 
Leilung in Amah cu a hmu thei lo ih a theih thei fawn lo ruangah a pom 
thei lo. Sikhalsehla nannih cun nan thei, ziangah tile amah cu nan hnenah a 
um ih nan sungah a caam ding a si. 18 Ka feh tikah nanmahte lawngin ka 
lo tanta lo ding, nan hnenah ka ra sal ding. 19 A rei hlanah leilung mi cun 
in hmu thei nawn lo ding, sikhalsehla nannih cun in hmu ding, cule kei cu a 


nungmi ka si ruang ah nannih khal nan nung ve ding. 20 Cuih ni a thlen 
tikah keimah nan sungih ka um vek hin ka Pa ih sungah ka um ti le nannih 
khal ka sungah nan um ve ti kha nan thei ding. 21 Zokhal ka thukham 
pawl a pom ih a thluntu cu i duhdawtu a si. Keimah i duhdawtu poh cu ka 
Pa in a duhdavt ding, keimah khal in ka duhdawt ding ih a hnenah ka lang 
ding," tiah ati. 22 Judas Iskariot a si lomi Judas in, "Bawipa, ziangtinso 
leilung mi hnenah si loin kan hnen sawnah na lang awkter ding?" tiah a sut. 
23 Jesuh in, "Zokhal keimah 1 duhtu cun ka thu zirhmi a thlun ding. Ka Pa 
in a duhdawt ding ih ka Pa le keimah kan ra ding ih a hnenah kan um ding. 
24 Keimah i duh lotu cun ka thuzirhmi khal a thlun lo. Cule ka thuzirhnak 
nan theihmi pawl hi keimah ih thusuak an si lo, 1 thlahtu ka Pa hnen ihsin a 
rami an si. 25 Nan hnenih ka um latah hi thu cu ka lo sim zo. 26 Ka hmin 
in ka Pa in a run thlah dingmi Bawmtu Thlarau Thianghlim in ziang 
hmuahhmuah a lo zirh ding ih ka lo sim ciami hmuahhmuah khal a lo 
cinkenter ding. 27 Nan hnenah hnangamnak ka lo tanta. Keimah ih 
hnangamnak ka lo pek a si. Leilung mi ih pek vekin ka lo pe asi lo. 
Donhar le vansaang in um hlah uh; nan thin khal phang hlah uh. 28 Nan 
hnenah, “Ka feh ding, a si nain ka ra kir sal ding,” tiih ka timi nan thei. In 
duh ngaingai a si ahcun Pa hnenih ka feh ding hi nan lung a awi ding, 
ziangah tile Amah cu keimah hnakin a tum sawn. 29 Ka sim vekin a hung 
can ngaingai tikah nan zum theinak dingah atu a can hlan ihsin ka lo sim 
cia a si. 30 Nan hnenah reipi thu ka sim thei nawn lo, ziangah tile hi 
leilung uktu pa a ra zo a si. Ka parah thuneihnak zianghman a nei lo, 31 
sikhalsehla ka Pa ka duhdawt kha leilung mi in an theih a tul; cutiih an 
theih theinak dingah Amah in thu i pekmi hmuahhmuah ka tuah t'heh a si. 
Ra uh, hitawk hmun ihsin feh uhsi," tiah ati. 


Jesuh Cu Sabit Hri Ngaingai A Si 


15:1 Jesuh m, "Keimah cu Sabit hri ngaingai ka si ih ka Pa cu hmuan neitu 
a si. 2 Ka sungih rah arah lomi hnge tla cu a tan t'heh ih a rahmi hnge kha 
a thiannak dingah le rah tam sinsin a rahnak dingah a hnge t'ha lo pawl kha 
a tansak. 3 Namnih tla cu thu ka lo zirhmi thawngin nan thiang zo. 4 


Keimah thawn pehzom uhla kei khal nanmah ka lo pehzom ve ding. Sabit 
hnge cu amahte lawngin rah a rah thei dah lo, Sabit hripi thawn a pehzom 
awk lawngah a rah thei a si. Cubangtuk in keimah thawn nan pehzom awk 
lo ahcun nan rah thei hrimhrim lo ding. 5 Keimah cu Sabit hri ka si ih 
nannih cu a hnge nan si. Zokhal ka sungah a um ih kei khal a sungih ka 
umcilh mi cun rah tampi a rah ding, ziangah tile keimah tel lo cun 
zianghman nan tuah theimi a um lo. 6 Zokhal keimah sungih a um lomi cu 
Sabit hnge an hlon ih a carmi bangtuk a si ding. Cubangtuk hnge pawl cu 
an khawm ih meisa sungah an hlon ih a kang t'heh. 7 Keimah sungah nan 
um ih ka thu hi nan sungih a um ve ahcun nan duhmi pohpoh nan dil tikah 
nan ngah ding. 8 Rah tampi nan rahnak hin ka Pa ih sunlawinak nan langter 
ih cuti cun ka dungthluntu nan can themak a si. 9 Ka Pa ih i duhdawt vekin 
nannih khal ka lo duhdawt ve, ka duhdawtnak sungah um ringring uh. 10 
Ka Pa ih thukham ka thlun ih cuti cun amah ih duhdawtnak sungih ka um 
vekin ka thukham nan thlun a si ahcun ka duhdawtnak sungah nan um ve 
ding. 11 Ka lungawinak cu nan sungah a um ih nan lungawinak cu lungawi 
famkim a sinak dingah hi thu hi ka lo sim. 12 Ka thukham cu hihi a si: 
Keimah ih ka lo duhdawt vek hin nanmih khal pakhat le pakhat duhdaw 
aw ve uh! 13 Mi pakhat in a rualpi pawl hrangah duhdawtnak tum bik a 
neihmi cu an hrangih a nunnak pek hi a si. 14 Cule ka thupekmi nan tuah 
ahcun ka rualpi nan si. 15 Nannih tla cu hnen-um tiah ka lo ti nawn lo, 
ziangah tile hnen-um cun a bawipa ih tuahmi kha a thei lo. “Hnen-um, ti 
nawn loin “Rualpi,” tiah ka lo ko: ziangah tile ka Pa hnen ihsin ka theihmi 
hmuahhmuah cu ka lo sim t'heh zo a si. 16 Nannih in in hriil lo; kermah in 
ka lo hriil hai ih kumkhuaih a hmunmi rah nan va rah theinak dingah ka lo 
fial a si. Ka hmin in Pa hnenih nan dilmi hmuahhmuah cu a lo pe ding. 17 
Cule ka thupekmi cu hihi a si: pakhat le pakhat duhdaw aw uh. 


Leilung In A Lo Hua Ding 


18 Nanmih hu leilung in a lo hua a si ahcun keimah i hua hmaisa zo ti kha 
cing ringring uh. 19 Leilung ih ta si uh cila leilung hin ka ta tiah a lo 
duhzet hai ding. Sikhalsehla leilung ihsin ka lo hriil zo ih a ta nan si nawn 


lo; curuangah leilung in a lo huatnak cu a si. 20 “Sal cu a bawipa hnakin a 
tum sawn lo,” tiah ka lo timi kha cing ringring uh. Keimah in hrem ahcun 
nannih khal an lo hrem ve ding, ka thu an thlun ahcun nan thu an thlun ve 
ding. 21 Sikhalsehla atu cu ka milai nan si ruangah hi thil hmuahhmuah hi 
nan parah an tuah ding. Ziangah tile keimah ithlahtu zo asi ti an thei lo. 
22 An hnenah ra loin le thusimnak nei loin um ningla an tlunah sualnak a 
um lo ding, a sinain atu vek a si ahcun an sualnak ruangah puhmawh ding 
dang zianghman an nei lo. 23 Keimah i huatu cun ka Pa khal a hua ve asi. 
24 An lakah zohmanih an tuah dah keel lomi thil pawl tuah loin um ningla 
an tlunah sualnak a um lo ding; sikhalsehla atu vek a si ahcun ka thil 
tuahmi an hmu t'heh zo na cingin ka Pa thawn in hua asi. 25 Hi vekih a 
can a tul, ziangah tile an Daan cabu sungah “Ziang thuhla hman um loin in 
hua,” tiah rak nganmi a um ih cumi a kimnak dingah a si. 26 Ka Pa hnen 
ihsin Bawmtu Thlarau a ra ding ih amah cu Pathian thutak langtertu a si 
ding. Ka Pa hnen ihsin ka run thlah ding ih keimah ih thuhla simtu a si 
ding. 27 Nannih khal a hramthok ihsim ka hnenih nan um zo ruangah ka 
thuhla nan sim ve ding. 


16:1 "Nan zumnak ihsin nan tluksawn lonak dingah hi thu hi ka lo sim. 2 
Sinakok ihsin an lo dawi ding, zozo khal in nanmah thah hi Pathian 
hnat'uan ih an ruah caan a ra thleng ding. 3 Mi in cuti vek cun nan parah an 
tuah ding, ziangah tile Pa an thei lo ih keimah khal in thei lo. 4 Asinam atu 
ihsin ka lo sim cia, ziangah tile nan parih an tuah ngaingai tikah in rak sim 
cia zo ti kha nan thei ding. 


Thlarau Thianghlim Hnat'uannak 


"Nan hnenih ka um ruangah a hramthok ihsin hi thu hi ka lo sim lo. 5 Atu 
cu i thlahtu hnenah ka feh thlang ding, sikhalsehla zohman in khutah na 
feh ding tiah in sut hrih lo. 6 Hitiih ka lo sim hai ruangah nan thinlung cu 
riahsiatnak in a khat. 7 Asinain thungaite in ka lo sim: ka feh ahcun nan 
hrangah a t'ha sawn, ziangah tile ka feh lo ahcun nan hnenah Bawmtu a ra 
lo ding. Asinain ka feh ahcun amah cu nan hnenah ka run thlah ding. 8 


Cule a rat tikah leilung mi pawl hnenah sualnak thu an ruah daan a palhzia, 
thudik an ruah daan a palhzia le Pathian thut'hennak thu an ruah daan a 
palhzia pawl kha a langter ding. 9 Sualnak thu an ruah daan a palh, 
ziangah tile keimah in zum lo ruangah a si. 10 Thudik an ruah daan a palh, 
ziangah tile ka Pa hnenah ka feh ding ih in hmuh nawn lo ding ruangah a 
si. 11 Cun thut'hennak thuhla khalah an ruah daan a palh, ziangah tile 
leilung uktu bawi hi thut'hen cia zo a si ruangah a si. 12 "Nan hnenah sim 
ding tampi ka nei, a sinain atu-ah cun nan ciing thei cawk lo ding. 13 
Sikhalsehla Thlarau a run tikah cun Pathian thutak langtertu a si ruangah 
thutak hmuahhmuah ah a lo hruai ding. Ziangah tile amah ih thuthu in 
zianghman a t'ong lo ding, a sinain a theihmi kha a sim ding ih a ra thleng 
leh dingmi thu tla kha a phuang ding. 14 Amah in sunlawinak i pe ding, 
ziangah tile ka sim ciami kha a lak ding ih nan hnenah a phuang ding. 15 
Ka Pa ih neihmi hmuahhmuah cu ka ta a si, curuangah Thlarau in ka 
pekmi cu a la ding ih nan hnenah a phuang ding, tiah ka lo tinak a si. 


Riahsiatnak Le Lungawinak 


16 "Tikcu rei lote-ah in hmu nawn lo ding, cule caan malte hnuah in hmu 
sal ding," tiah Jesuh in ati. 17 A dungthluntu t'henkhat pawl cun, "Cumi 
cu a tican ziang a si pei? Tikcu rei lote-ah in hmu nawn lo ding; cule caan 
malte hnuah in hmu sal ding, tiah in ti. Cule “Pa hnenih ka feh ding 
ruangah, ti tla in a ti fawn. 18 ‘Rei lote-ah,” timi hi ziang a ti duhnak a si 
pei? A sim duhmi hi kan thei thei hrimhrim lo!" tiah pakhat le pakhat an ti 
aw. 19 A hnenah thusuh an duh kha Jesuh in a thei ih an hnenah, "Kei in 
“Tikcu rei lote-ah in hmu nawn lo ding; cule caan malte rei hnuah in hmu 
sal ding,” ka ti ruangah maw nannih pakhat le pakhat thu nan sut awk 
rero? 20 Thungaite in ka lo sim: nannih cu nan t'ap nan ai ding nain leilung 
cu a lung a awi ding, nan riah a sia ding, a sinain nan riahsiatnak cu 
lungawinak ah a cang leh ding. 21 Nunau in nau a hrin zik tikah natnak a 
tuar, ziangah tile nauhrin nat a ra thleng zo; sikhalsehla naute a suak ngah 
tikah cun lei tlunah naute thar pakhat a suah ruangah a tuarnak 
hmuahhmuah cu a hngilh t'heh. 22 Cubangtuk in nannih tla nan si ve ding: 


atu-ah cun nan riah a sia, sikhalsehla ka lo hmu sal ding ih nan thinlung cu 
lungawinak in a khat ding, cuih lungawinak cu zohman in an lo long thei 
nawn lo ding. 23 Cuih ni a thlen tikah cun zianghman in sut nawn lo ding. 
Thungai in ka lo sim: ka hmin in nan dilmi hmuahhmuah cu ka Pa in a lo 
pe ding. 24 Atu tiangah ka hmin in zianghman nan dil dah lo. Dil uh nan 
ngah ding, cuticun nan lungawinak cu a kim ding. 


Leilung Ka Neh Zo 


25 "Atu tiang cu hi thu pawl ka sim tikah taht'himnak lawnglawng ka 
hmang. Sikhalsehla taht'himnak hmang nawn loin lailan in ka Pa ih thu ka 
simnak tikcu a ra thleng ding. 26 Cuih ni a thlen tikah a hnenah ka hmin in 
nan dil ding, nanmah ih ai-ah ka lo dilsak ding tiah ka sim lo; 27 ziangah 
tile ka Pa amah rori ma lo duhdawt a si. Nannih in in duhdawt ih Pathian 
hnen ihsin ka rat kha nan zum zo ruangah ka Pa ina lo duhdawt a si. 28 Pa 
hnen ihsin ka ra ih leilungah ka ra thleng. Atu cu leilung ka tlansan ding ih 
Pa hnenah ka feh ding," tiah a ti. 29 Cun a dungthluntu pawl in a hnenah, 
"Atu-ah cun taht'himnak telh loin lailante in in sim ruangah, 30 ziang 
hmuahhmuah theitu na si, ti kan thei zo; curuangah thu kan lo suh rero a 
tul nawn lo. Cumi in Pathian hnen ihsin a rami na si, ti kha in zumter zo," 
tiah anti. 31 Jesuh in, "Atu-ah in zum ngaingai maw? 32 Nan zatein 
thendarh t'heh nan si ding ih nan mn ciarah nan tlung ding, keimahte lawng 
in taan tikcu ara thleng ding, a si, atu a ra thleng zo. Sikhalsehla Pa ka 
hnenih a um ruangah keimah lawng ngaingai cu ka si lo. 33 Keimah thawn 
nan pehzom awknak thawngin hnangamnak nan ngah theinak dingah hi thu 
hi ka lo sim. Leilung in harsat tuarnak a lo pe ding. Sikhalsehla nan ral t'ha 
uh; Leilung cu ka neh zo!" tiah ati. 


Jesuh In A Dungthluntu Pawl Hrangah Thla A Cam 


17:1 Jesuh in hi thu a sim t'heh hnuah vanlam a zoh ih, "Ka Pa, a tikcu a 
ra thleng zo. Fapa in sunlawimak a lo pek theinak dingah na Fapa hnenah 
hin sunlawinak run pe hram aw. 2 Fapa hnenih na pek zomi mi 


hmuahhmuah hnenih kumkhua numnak a pek theinak dingah leilung tlun 
miphun hmuahhmuahih tlunah thuneihnak na pek zo. 3 Cuih kumkhua 
nunnak timi cu nangmah lawng Pathian taktak na sizia theih le na thlahmi 
Jesuh Khrih theih hi a si. 4 Hnat'uan i pekmi ka tuan t'heh zo ih na 
sunlawinak cu leilung ah ka langter zo. 5 Curuangah maw ka Pa, leilung 
seemsuah a si hlanih nangmah thawn sunlawinak ka rak neihmi kha atu na 
mithmuh ah hin i pe hram aw! 6 "Leilung ihsin na kawhsuakmi pawl 
hnenah na hmin cu ka langter zo. Cupawl cu na ta an si ih ka hnenah 1 
pekmi an si. Na thu an thlun ih, 7 atu cu ka hnenih 1 pekmi hmuahhmuah 
hi na hnen ihsin a rami an si ti tla an thei. 8 I pekmi na thu kha ka sim hai 
ih annih in an pom zo. Na hnen ihsin a rami ka si ti thutak hi an thei taktak 
ih i thlahmi ka si ti khal hi an zum zo. 9 "Anmah hrangah thla ka cam. 
Leilung hrangah thla ka cam lo, a sinain i pekmi pawl hrangah ka cam; 
ziangah tile na ta an si. 10 Ka neihmi hmuahhmuah hina ta an si ih na 
neihmi hmuahhmuah khal hi ka ta an si, cule an sung ihsin ka sunlawinak a 
lang. 11 Cun atu-ah na hnenah ka ra ding, kei cu leilungah ka um nawn lo 
ding, a sinain annih cu leilungah an um hrih ding. A Thiangmi ka Pa, 
nangmah le keimah cu pakhat kan si vekin leilungih a um hrihmi pawl cu 
pumkhat an si theinak dingah i pekmi na hminih huham in humhim hai aw. 
12 An hnenih ka um laiah nangmah ih i pekmi na hmmih huham in ka hum 
hai. Ca Thianghlim sungih a ummi a kimnak dingah a hloral ding a rak si 
ciami pakhat dah ti lo cu mi pakhat hman an hloral lo; ka humhim t'heh 
hai a si. 13 Atu cu na hnenah ka ra thlang ding, leilung tlunah hi thu pawl 
ka simnak cu ka lungawinak kha an thinlung sungah famkim zetih an neih 
theinak dimgah a si. 14 Keimah cu hi leilungih ta ka si lo vek hin annih 
khal hi leilungih ta an si ve lo, curuangah na thu cu an hnenih ka sim tikah 
leilung in anmah a huatnak cu a si. 15 Anmah kha leilung ihsin lasuak aw 
tiah ka lo dil lo, a sinain Mit'ha lo pa ih hnen ihsin humhim hai aw tiah ka 
lo dil a si. 16 Kei cu leilungih ta ka si lo vekin annih khal leilungih ta an si 
ve lo. 17 Annih cu thutak in na ta siter hai aw, na t'ongkam cu thutak a si. 
18 Kei cu leilungah i thlah vekin annih khal ka thlah ve a si. 19 Anmah tla 
thutak ih thianter an si theinak dingah keimah khal ka thiangter aw a si. 20 
"Anmah hrang lawngah thla ka cam a si lo; an thusimmi a thei ih keimah i 


zumtu ding pawl hrang khalah thla ka cam. 21 An zatem pakhat an si 
theinak dimgah thla ka cam. Ka Pa, nangmah cu ka sungah na um ih kei 
khal na sungih ka um vekin annih khal kan sungah um ve hram haiseh. 
Nangmah in i thlah hi leilung in an zum theinak dingah annih cu pakhat ah 
cang hram haiseh. 22 Nangmah le keimah cu pakhat kan si vekin annih 
khal pakhat ih an can theinak dingah nangmah ih i pekmi sunlawinak kha 
anmah khal ka pek ve asi. 23 Annih pawl cu pakhat taktak an si ih cuticun 
leilung in nangmah ih thlahmi ka si ti a theihnak dingah le keimah i 
duhdant vekin annih khal na duhdamwt ti an theihnak dingah kei cu anmah 
ih sungah ka um ih nang cu ka sungah na um a si. 24 "Ka Pa, nangmah ih 1 
pekmi ka sunlawinak hi annih in an hmuh themak dingah nangmah in annih 
cu ka kut sungah i pe zo. Anmah cu keimah ka umnak poh-ah um ve 
haiseh ti ka duh; ziangah tile leilung seemsuah hlan ihsin i duhdawt zo. 25 
A dingmi ka Pa, nang cu leilung hin a lo thei lo, sikhalsehla kei cun ka lo 
thei ih annih in nangmah ih i thlah hi an thei. 26 An hnenah na hmin cu ka 
phuang zo ih, ka parih duhdawtnak na neihmi hi an sungih a um venak 
dingah le keimah khal an sungih ka um venak dingah na hmin cu ka 
phuang vivo hrih ko ding," tiah thla a cam. 


Jesuh An Kaihnak 


18:1 Hitin Jesuh in thla a cam t'heh hnuah dungthluntu pawl thawn an pok 
ih Kidron an timi tivate ral ah an feh. Cutawkah hmuan pakhat a um ih 
Jesuh le a dungthluntu pawl cu cuih hmuan sungah an lut. 2 Cuih hmuan 
cu Jesuh le a dungthluntu pawl an ton awk t'heunak a si ruangah a zuartu 
Judas in khuitawkah a um ti a thei. 3 Curuangah cuih hmuan ahcun Judas 
cu Rom ralkap bur khat, puithiam upa le Farasi pawlih thlahmi Biakinn 
kiltu palik pawl thawn, hriamnam an keng ih mei-imn le meifar thawn an 
feh. 4 Jesuh in a parah ziangbangtuk thil a ra thleng ding ti kha a theih 
t'heh ruangah hmaiah a va suak ih, "Zoso nan hawl?" tiah a rak sut. 5 
Annih in, "Nazareth mi Jesuh," an ti. Jesuh in, "Keimah hi amah cu ka si," 
ati. A zuartu Judas cu an kiangah cun a ding. 6 Jesuh in, "Keimah hi amah 
cu ka si," a timi an theih tikah dunglamah ah sirp ih leilungah an tlu. 7 


Jesuh in, "Zoso nan hawl?" tiah a sut lala. Annih in, "Nazareth mi Jesuh," 
tiah anti thotho. 8 Jesuh in, "Keimah hi amah cu ka si, tiah ka lo sim zo. 
Keimah in hawl a si ahcun midang hi cu fehter uh," tiah a ti. 9 Hitiih a 
tinak cu, "Ka Pa, ka kut sungih i pekmi cu pakhat hman ka hlohtermi an 
um lo," a timi kha kimternak dingah a si. 10 Simon Piter in ralnam a kenmi 
cu a vun zuk ih Puithiam saang salpa ih vorhlam hna a sat thlak. Cuih 
salpa ih hmin cu Malkhas a si. 11 Jesuh in Piter hnenah, "Na ralnam cu a 
kawm ah thun sal aw! Ka Pa ih 1 pekmi tuarnak hai hi ka in lo dingah maw 
sina ruat?" tiah ati. 


Annas Hmaiah Jesuh An Fehpi 


12 Cule Rom ralkap cun an hotu ralbawi le Judah mi palik pawl thawn 
Jesuh cu an kai, an t'em hnuah, 13 hmaisa bikah Annas hnenah an fehpi. 
Annas cu cuih kumih Puithiam saang a t'uantu Kaiafas nupi ih pa a si. 14 
Kaiafas cu mizapi ai-ah mi pakhat thih a t'ha sawn tiih Judah hotu pawl 
hnemih ruahnak petu kha a si. 


Piter In Jesuh A Phatsan 


15 Simon Piter le a dang dungthluntu pakhat in Jesuh kha an thlun. Cuih 
dungthluntu cu Puithiam saang thawn a thei aw zetmi an si ih Jesuh cu a 
thlun ih Puithiam saang ih tual ah a vung feh. 16 Asinain Piter cu kotka 
lengah a rak um. Cule cuih dungthluntu cu a kir ih kotka kiltu nu cu a va 
biak hnuah Piter a run luhpi. 17 Kotka kiltu nu in, "Khi pa a thluntu lakah 
na tel ve a si lo maw?" tiah Piter kha a ti. Piter in, "Ka si lo," tiah a ti. 18 
Khua a sih ruangah hnen-um pawl le kiltu palik pawl in meihol in meipual 
an sep ih a dingin meisa an ai. Piter khal cu a va feh ve ih an hnenah dingin 
meisa a ai ve. 


Puithiam saang In Jesuh Thu A Sut 


19 Puithiam saang in Jesuh cu a dungthluntu pawlih thu le a thuzirhmi thu 
pawl a sut ciamco. 20 Jesuh in, "Langhnganin mizapi hnenah thu ka sim 


ringring. Mi tampi an ra khawmnak sinakok ah le Biakimnpi ah thu ka zirh 
ringring. A thup in ziang thu hman ka sim dah lo. 21 Cuti a sinain ziangah 
so thu i sut? Ka thusimmi 1 theitu pawl kha sut sawn aw. Ka simmi an thei 
theh ko," tiah ati. 22 Cutiih a ti tikah cutawkih a ummi palik pakhat in 
Jesuh kha a beng ih, "Puithiam saang hnenah ziangtinso cutiin na t'ong 
ngam?" tiah ati. 23 Jesuh in, "Ka t'ongsual mi a um ahcun cuih ka t'ong 
sualmi cu hitawk ih a ummi hmuahhmuah hnenah hin simhnik! Asinam ka 
t'ongmi hi a dikmi a si ahcun ziangah so i beng?" tiah a sawn. 24 Cutiin 
Annas in a ttemnak phoih sak cuang lom Jesuh cu Puithiam saang Kaiafas 
hnenah a kuat. 


Piter In Jesuh A Phatsan Lala 


25 Piter cu cutawkah meisa ai-in a ding lai. Culai ah midang pawl in, 
"Nang khal hi a dungthluntu lakah pakhat na si ve a si lo maw?" tiah anti. 
Piter in, "Ka si lo," a ti. 26 Puithiam saang hnen-um lakih pakhat, Piter in a 
hna a sahtan mi pa ih sungkhat pa in, "Hi Jesuh thawn hmuan sungah ka lo 
hmu a si lo maw?" tiah a sut. 27 Asinain Piter cun, "Kei ka si lo," a ti 
thotho. Cutikah ar a khuang. 


Pilat Hmaiah Jesuh An Hruai 


28 Zimgpit ah Jesuh cu Kaiafas inn ihsin Mangki bawi innah an hruai. 
Judah mi hotu pawl cu an daan vekin thianghlimte ih Lantak Puai rawl ei 
an duh ruangah Mangki bawi inn sungah cun an lut lo. 29 Curuangah Pilat 
cu a va suak ih an hnenah, "Hi pa hi ziang sualnak so aneih?" tiah a sut. 
30 Amnih in, "Sualnak nei lo sisehla na hnenah hin kan rak hruai lo ding," 
tiah an sawn. 31 Pilat in an hnenah, "Cuti a sile nanmah in hruai uhla 
nanmah ih daan vekin a thu cu va rel uh," tiah a ti. Annih in, "Kannih cun 
mithah theinak thu kan nei lo," tiah an ti. 32 Jesuh in ziangbangtuk thihnak 
so ka tuar ding ti ih a rak sim ciami t'ongkam kimnak dingah hi vekih a 
cannak cu a si. 33 Pilat cu a mn sungah a lut sal ih Jesuh cu a ko. "Judah 
Siangpahrang na si maw?" tiah a sut. 34 Jesuh in, "Hi thu 1 suhmi hi 


nangmah ih palung a si maw, midang in ka thu an lo sim ruangah so a si?" 
tiah a sut. 35 Pilat in, "Judah mi ah maw si i ruat? Ka hnen a lo thlentu hi 
na miphun le puithiam upa pawl sokhaw an si! Na tuahmi thil cu ziangso a 
si?" tiah ati. 36 Jesuh in, "Kei ka uknak ram cu hi leilung tlunah a si lo; hi 
leilung tlunah sisehla Judah mi hotu pawl kut sungih thleng lo dingin ka 
dungthluntu pawl in an do ding. Ka uknak ram cu hi leilungah a si lo," tiah 
ati. 37 Cutikah Pilat in, "Siangpahrang cu na si ngai maw?" tiah a sut. 
Jesuh in, "Nang cun Siangpahrang na si 1 ti. Leilung ih ka suahsanmi le ka 
ratsanmi cu thu pakhat lawng a si: cumi cu thutak sim ding hi a si. Thutak 
sungih a ummi hmuahhmuah cun ka thu simmi an ngai asi," tiah a ti. 38 
Cutikah Pilat in, "Thutak cu ziang so a si?" tiah a sut. Cun Pilat cu 
miseenpi hnenah a va suak sal ih an hnenah cun, "A parah mawhnak thu 
ka hmu lo. 39 Curuangah daan nan neihmi vekin Lantak Puai ah thawngtla 
pakhat khat ka lo thlah sak t'heu. Judah siangpahrang hi lo thlah sak 
ningla nan duh maw?" tiah a sut. 


Jesuh That Dingin A Relcat 


40 Annih in, "Anih thlah kan duh lo! Barabbas thlah kan duh!" tiah an au 
ciamco. Barabbas cu suamhmang a rak si. 


19:1 Cule Pilat in Jesuh cu a hruai ih ralkap pawl a vuakter. 2 Ralkap 
pawl in hling a neimi thinghnge in lukhuh an phiar ih an khumter. Cule 
puan sen an sinter. 3 A hnenah an feh ih, "Judah Siangpahrang hi a 
nunkhua sau hramseh," tiah an ti ih an beng. 4 Pilat cu a va suak sal ih 
mipi hnenah, "Ngaihnik uh! A parah thah tlak sualnak ka hmu lo, ti 
langternak ah nan hnenah ka rak hruai ding," tiah a ti. 5 Cuti cun hling 
lukhuh khumin le puan sen sinin Jesuh cu a ra suak. Pilat in an hnenah, 
"Zoh uh! Mi pa cu hi pa hi asi!" tiah a ti. 6 Puithiam upa pawl le Biakinn 
kiltu palik pawl in an hmuh tikah, "Thinglamtah ah that aw! Thinglamtah 
ah that aw," tiah an auh. Pilat in an hnenah, "Nanmahte in hruai uhla 
thinglamtah ah va that uh! Kei cun a parah sualnak ka hmu lo," tiah a ti. 7 
Cule Judah mi pawl cun, "Daan kan nei ih cuih daan vek cun a thih a tul a 


si, ziangah tile Pathian Fapa ka si ati," tiah an let. 8 Cumi cu Pilat in a 
theih tikah a thin a phang deuhdeuh. 9 A inn sungah a vung lut sal ih Jesuh 
cu, "Khurinso na rat?" tiah a sut. Asinain Jesuh cun a sawn lo. 10 Pilat in, 
"I sawn lo ding maw si? Nangmah thlah theinak le thah theinak thu ka 
neih hi na thei maw?" tiah ati. 11 Jesuh in, "Ka tlunih thu na neih theinak 
hi Pathian ih a lo pek ruangah a si. Curuangah nang hnakm na kutih i 
thlengtertu pa hi a sual sawn a si," tiah ati. 12 Cumi cu Pilat in a theih 
tikah Jesuh thlah theinak lamzin kha a hawl. Asinain mipi cun, "Hi pa na 
thlah a sile Rom Siangpahrang ih rualpi na si lo. Zokhal Siangpahrang ka 
si a ti awtu cu Rom Siangpahrang ih ral an si," tiah an au ciamco. 13 Cuih 
tong cu Pilat in a theih tikah Jesuh cu lengah a hei suahpi ih, "Lungphah 
Tual," timi hmunih thut'hentu tonak ah a to. Cuih hmun cu Hebru tong in 
"Gabbatha," an ti. 14 Lantak Puai ding ni khat a duh ni a si ih sunlai 
hrawng a si. Pilat in mipi pawl cu, "Nan Siangpahrang hi zohhnik uh!" tiah 
ati. 15 Annih in, "That aw! That aw! Thinglamtah parah that aw!" tiah an 
au ciamco. Pilat in, "Nan Siangpahrang hi maw thinglamtah parah ka thah 
ding?" tiah a sut. Puithiam upa pawl in, "Sizar siarlo Siangpahrang dang 
kan nei lo," tiah anti. 16 Cule Pilat in Jesuh cu thah dingah an kut sungah 
a pek. Cutiin Jesuh cu an fehpi. 


Thinglamtah Ah Jesuh An Khen 


17 A thinglamtah pu in a suak ih "Luruh Hmun," an timi hmunah a thleng. 
Cuih hmun cu Hebru t'ong in "Golgotha," an ti. 18 Cutawkah Jesuh cu 
thinglamtah ah an khen. A dang mipa pahnih tla an khen ve ih an karlak ah 
Jesuh cu anthlai. 19 Pilat in ca a ngan ih thinglamtah parah a taarter. Cuih 
ca a nganmi cu, "Nazareth mi Jesuh, Judah Siangpahrang," ti a si. 20 
Jesuh an thlaiak hmun cu khawpi ihsin a hlat lo ruangah cuih ca cu mi 
tampi in an siar. Hebru t'ong, Hi tawkih Hebru tong an timi hi a 
ngaingai-ah cun Aram mi (Aramaik) tong a si. Latin t'ong le Grik tong in 
nganmi a si. 21 Puithiam upa pawl in Pilat cu," ‘Judah Siangpahrang, ti si 
loin “Judah Siangpahrang ka si, ati,” tiah ngan aw," anti. 22 Pilat in, "Ka 
ngan zomi cu ka ngan vekin um seh," tiah ati. 23 Ralkap pawl in Jesuh cu 


thinglamtah parih an khen t'heh hnuah a hnipuan cu an lak ih pakhat ciar 
co dingah t'hen li ah an t'hen. Cule zungt'hit nei lo ih tahmi a korfual khal 
cu an lak. 24 Ralkap pawl cun, "Hi korfual cu kan thlek lo pei. Zo in a co 
ding ti theihnak ah camcawhfung kan zuk sawn pet," tiah an ti. Hitiih thil a 
cannak cu Ca Thianghlim sungih, "Ka hnipuan cu an t'hen aw ih, Ka kor 
hrangah camcawhfung an zuk," timi a kimnak dingah a si. Cubangtuk 
cekci cun ralkap pawl in an tuah. 25 Jesuh ih thinglamtah kiangah cun a nu 
le a nu ih naunu le Klopas nupi Mari le Mari Magdalene pawl an ding. 26 
Jesuh in a nu le a duhdawtmi dungthluntu pa cutawkih an din kha a hmu ih 
a nu hnenah cun, "Amah kha na fapa a si," tiah ati. 27 Cule a dungthluntu 
pa hnenah cun, "Anih kha na nu a si," tiah a vun ti. Cuihsin thokin 
dungthluntu pa in Jesuh ih nu cu a innah a umter. 


Jesuh A Thi 


28 Jesuh in ziang hmuahhmuah a kim t'heh zo ti kha a thei; Ca Thianghlim 
sungih a ummi kimnak dingah, "Ka ti a haal," tiah a ti. 29 Cutawkah 
Sabitti thur beel khat a um ih cuih Sabit thur sungah puansia an hnim ih 
hissop fung zimah t'emcih tahratin Jesuh cu a kaa-ah an hun hnih. 30 
Jesuh in cuih Sabit thur cu a tep ih, "A kim theh zo," a ti. Cule a lu a kuun 
ih a thaw a cem. 


Jesuh Ih Hnak An Sun 


31 Cule Judah mi hotu pawl cu Pilat hnenah an feh ih thinglamtah parih an 
thahmi pawlih ke khiak dingah le an ruak pawl la dingah an va dil. An dil 
ni cu Tlawngkai Ninga a si, ziang ruangah an dil tile an thahmi ruak pawl 
cu Sabbath ni-ah thinglamtah parih an thlai awk hrih ding kha an duh lo; 
cuih Sabbath cu a thianghlim cemi ni a si fawn. 32 Curuangah ralkap pawl 
an va feh ih Jesuh thawn hmunkhatih an thahmi pakhat pa ih ke an khiak 
ih cuih hnuah a pahnihnak pa ih ke khal an khiak. 33 Asinain Jesuh hnen 
an thlen tikah a thi ngah zo ti kha an hmu ih anih cu a ke an khiak lo. 34 
Ralkap pakhat in Jesuh ih hnak kha a feipi in a hun sun ih hmakhatte ah 


thi le tidai a suak. 35 Cuih thil a hmutu pa amah rori in a t'ongmi a si ih 
nan zum theinak dingah a si. A simmi hi a dikmi a si ih amah khal in 
thudik ka sim a siti hi a thei. 36 Hitiih thil a cannak cu Ca Thianghlim 
sungah, "A ruh pakhatte hman an khiak lo ding," tuh a ummi kha a 
kimnak dingah a si. 37 Cule Ca Thianghlim hmun dangah, "An sunmi kha 
an zoh ding," ti tla in a um. 


Jesuh An Phum 


38 Cuih hnuah Arimathea khuami Josef in Jesuh ruak lak dingah Pilat 
hnenah a va dil. Josef cu Jesuh dungthluntu pakhat a simain Judah hotu 
pawl kha at'ih ruangah a thupte in a rak thlun vivo. Pilat in Jesuh ruak kha 
na la thei, a ti ruangah Josef cun a va lak. 39 Jesuh tong dingah zanih a rak 
feh dahtu Nikodemas khal Josef hnenah a feh ve ih zihmui pawng zakhat 
tluk, mura zihmui le cing thling rawimi kha a keng. 40 An pahnih in Jesuh 
ruak kha an lak ih Judah pawlih mithi phum daan vekin zihmui thawn 
puanrang nemtein an tuam. 41 Jesuh an thahnak hmunah cun hmuan 
pakhat a um ih cuih hmuan sungah cun zohman an phum dah hrih lonak 
thlaan thar pakhat a um. 42 Sabbath ni a si zik thlang ih cuih thlaan cu a 
naite fawn ruangah Jesuh ih ruak cu cutawkah an phum. 


A Lawngmi Thlaan 


20:1 Nipi Ni zingpit khua a van hlanah, Mari Magdalene cu thlaan ah a va 
feh ih thlaankhar lungpheng t'hawn cia-in a um kha a hmu. 2 Simon Piter 
le Jesuh ih a duhdawtmi dungthluntu hnenah a va tlan ih, "Thlaan ihsin 
Bawipa an thiar hlo zo; khuitawkih an ret ti kan thei lo!" tiah a sim. 3 Cun 
Piter le a dang dungthluntu cu an pok ih thlaan ah an va feh. 4 An pahnih 
in an tlan ih a dang dungthluntu cu Piter hnakin tlan a cak deuh ruangah 
hmaisa deuh ah thlaan ah a thleng. 5 Thlaan sung cu a vun bih ih ruak 
tuamnak puan nemte cu a hmu, a sinain a vung lut lo. 6 A dungin Simon 
Piter cu a ra thleng ih thlaan sung ahcun a vung lut mai. Ruak tuamnak 
puan nemte le, 7 Jesuh ih lu temnak puan kha a hmu. Asinain a lu t'emnak 


puan cu ruak tuamnak puan nemte umnak ah a um lo; amah dangte in zual 
aw ina um. 8 Cule dungthluntu dang, thlaan a thlengtu hmaisa deuhtu pa 
khal cu thlaan sungah cun a lut ve ih a hmu ih a zum. 9 Thihnak ihsin a 
thosal ding tiih Ca Thianghlim ih a timi kha a tican an thei thiam hrih lo. 
10 Cule dungthluntu cu an inn ah an tlung. 


Mari Magdalene Hnenah Jesuh A Lang 


11 Mari cu thlaan lengah a ding ih a t'ap rero. Cutiih a tah phah in a kuun 
ih thlaan sung cu a vun bih ih, 12 vancungmi pahmih puanrang thawn 
thuam aw in Jesuh ruak an rak retnak ah khan a lu lamah pakhat, a ke 
lamah pakhat an to kha a hmu. 13 Vancungmi cun, "Ziangah so na t'ah 
rero?" tiah Mari cu an sut. Anih in, "Ka Bawipa zo in si maw an lak ih 
khuitawkah an ret ti ka thei lo," tiah a sawn. 14 Cule Mari cu a her ih 
cutawkih Jesuh a din kha a hmu: a sinain Jesuh a si kha a thei lo. 15 Jesuh 
in, "Nunau nu, ziangah so na t'ah rero? Zoso na hawl?" tiah a sut. Cutiih a 
biatu cu hmuan kiltu a si tiin a ruat ih Mari cun, "Bawipa, nangmah in na 
lak a si ahcun na retnak kha i sim awla ka feh ding ih ka va la ding," tiah a 
ti. 16 Jesuh in, "Mari!" tiah a vun ko. Mari cun Jesuh lam a hoi ih Hebru 
tong in "Rabbom!" tiah a ti. Rabboni ti cu Sayapa tican a si. 17 Jesuh in 
Mari cu, "I kai hlah! Ziangah tile Pa hnenah ka thleng hrih lo. Asmain ka 
unau pawl hnenah va sim awla “An Pa a si vemi ka Pa, an Pathian a si 
vemi ka Pathian hnenah ka feh ding ati,” tiah va sim aw," ati. 18 Cuti cun 
Mari Magdalene cu a feh ih Bawipa a hmuhnak thu le a hnenih a t'ongmi 
pawl hmuahhmuah cu dungthluntu pawl hnenah a sim. 


Dungthluntu Hnenah Jesuh A Lang 


19 Cuih Nipi ni zanlam ah dungthluntu pawl cu hmunkhatah an tong aw. 
Judah mi hotu pawl an t'ih ruangah saangka hmuahhmuah an khar t'heh. 
Cule Jesuh cua ra lang ih anmah lakah a ding ih, "Nan hnenah daihnak um 
koseh," tiah a ti. 20 Cumi a tong t'heh in an hnenah a kut le a hnak a 
hmuh. Dungthluntu pawl cu an Bawipa an hmuh tikah an lung a awi 


ngaingat. 21 Jesuh in an hnenah cun, "Nan hnenah daihnak um koseh! Ka 
Pa ini thlah vekin nannih khal ka lo thlah ve a si," tiah ati. 22 Cutiih a 
tong hnuah an parah a thaw a thawt ih, "Thlarau Thianghlim rak co uh! 23 
Mi an sualnak nan ngaidam ahcun ngaidam an si ding, nan ngaidam lo a si 
ahcun ngaidam lo an si ding," tiah a ti. 


Jesuh le Thomas 


24 Dungthluntu hleihnih lakah pakhat a si mi (Faphir an timi) Thomas cu 
Jesuh a lang laiah an hnenah a um lo. 25 Curuangah dungthluntu dang 
pawl in, "Bawipa kan hmu sokhaw!" tiah an sim. Thomas in an hnenah, "A 
kut thir in an khennak hma si ka hmuh ih ka kut in cuih hma si le a hnak 
kha ka tham ngah hlanah cun ka zum lo ding," tiah a ti. 26 Zarhkhat hnuah 
dungthluntu pawl cu innkhaan sungah an um ih Thomas khal a um ve. 
saangka an khar t'heh nain Jesuh cu a ra lang ih an lakah a ding in, "Nan 
hnenah daihnak um koseh!" tiah a ti. 27 Cule Thomas hnenah cun, "Hinah 
na kutzung rak re hnik awla ka kut hi zohhnik aw, na kut rak dawh awla 
ka hnak hi tham aw. Zum loin um nawn hlah: zum thlang aw!" tiah a ti. 28 
Thomas in, "Ka Bawipa le ka Pathian!" tiah a ti. 29 Jesuh in, "I hmuh 
ruangah na zum a si maw? Keimah i hmu lo nain a zumtu cu mi thlawsuak 
an si," tiah ati. 


Hi Cabu Ngantu Ih Tumtahmi 


30 A dungthluntu pawlih mit hmuhah Jesuh in hmuhsaknak tampi a 
tuahmi, hi cabu sungih ngan lomi tampi a um. 31 Sikhalsehla hi hmuah hi 
ka ngan ih ka ngannak sullam cu nannih in Jesuh cu Messiah, Pathian Fapa 
a si ti nan zum ih amah nan zumnak thawngin le amah ih hminin nunnak 
nan neihnak dingah a si. 


Galilee Ah A Dungthluntu Hnenah Jesuh A Lang 


21:1 Cuih hnuah Jesuh cu a dungthluntu pawl hnenah Tiberias Tili ah a 
lang sal. A lang daan cu hiti in a si. 2 Simon Piter, Faphir timi Thomas, 


Galilee peng Kana khuami Nathanael, Zebedi fapa pawl le Jesuh 
dungthluntu pahmih tla hmunkhat ah an tong khawm aw. 3 Simon Piter in, 
"Kei cu sur ka vorh ding," tiah a ti. Midang khal cun, "Kan ra tel ve ding," 
an ti fingfing. Cutiin long pakhat in an feh; a sinain cuih zan cu zianghman 
an kai lo. 4 Ni a hung suah zawng ah Jesuh cu tikapte-ah a ding, a sinain 
Jesuh a si ti kha dungthluntu pawl cun an thei lo. 5 Jesuh in, "Naule uh, 
ziangtal nan kai lo maw?" tiah a sut. Annih in, "Zianghman kan kai lo," an 
ti. 6 Jesuh in, "Nan long ih vorhlam kamah khan nan sur hei vorh uhla 
malte tal cu nan kai ding," a ti. Cuti cun an sur cu an hei vorh ngaingai ih 
tamzet an awk ngah ruangah an sur hman cu an dir sal thei nawn lo. 7 
Jesuh ih a duhdawtmi dungthluntu cun Piter hnenah, "Bawipa sokhaw a 
si!" tiah a ti. Piter in Bawipa asi ti kha a theih tikah (a hnipuan a rak 
phoih cia ruangah) a kor lenghruk kha a hruk lohli ih ti sungah a dawp. 8 
Dungthluntu dang pawl in nga a khatmi an sur cu an dir vivo ih tikap an 
thleng. Leilung ihsin a hla lem lo, pi zathum tluk lawng a rak si. 9 Tikap ih 
an hung kai tikah meiling parah nga le saang em ciami kha an hmu. 10 
Cule Jesuh in an hnenah, "Nan kaihmi nga cu rak keng uh,"tiah ati. 11 
Simon Piter cu long sungah a hung kai ih nga tumpipi a khatmi sur cu 
tikap ah a dirh. Nga cu pum za le sawmnga le pum thum a si, cutluk tam a 
si nain sur cu a tlek lo. 12 Jesuh in an hnenah, "Ra uhla thawhhlam ra ei 
uh!" a ti. Dungthluntu lakah zohman in, "Zoso na si?" tiah an sut ngam lo; 
ziangah tile Bawipa asi ti an thei. 13 Jesuh cu a va feh ih saang kha a lak 
ih a pek; nga khal a pek hai. 14 Himi cu Jesuh thihnak ihsin a thawh 
hnuah dungthluntu hnenih a lang voithumnak a si. 


Jesuh Le Piter 


15 An ei t'heh hnuah Jesuh in Simon Piter cu, "Johan fapa Simon, hi 
midang pawlih in duhdawt hnakin nang in i duhdawt sawn maw?" tiah a 
sut. Simon in, "A si Bawipa, ka lo duhdawt cu na thei," tiah a ti. Jesuh in a 
hnenah, "Ka tunote pawl kilkhawi aw," tiah a ti. 16 A voihnihnak ah Jesuh 
in, "Johan fapa Simon, i duhdawt maw," tiah a sut sal. Simon in, "A si 
Bawipa, ka lo duhdawt cu na thei," tiah a let. Jesuh in, "Ka tuu pawl 


kilkhawi aw," tiah ati. 17 Jesuh in, "Johan fapa Simon, i duhdawt maw?" 
tiah voithumnak a sut lala. Cutiin voithum tiang Jesuh in, "I duhdawt 
maw?" tiih a sut ruangah Piter cu a riah a sia ih Jesuh hnenah cun, 
"Bawipa, nang cun ziang hmuahhmuah na thei t'heh. Ka lo duhdawt ti khal 
na thei t'heh ko a sisi!" tiah a ti. Cule Jesuh in, "Ka tuu pawl kilkhawi aw. 
18 Thungatte in ka lo sim: na no laiah cun na tim na tuah ih na duhnak 
hmun poh ah na feh; a sinain na tar tikah cun na ban na pharh ding ih 
midang in an lo t'em ding ih na duh lonak hmunah an lo fehpi ding," tiah a 
ti. 19 Hitina t'ong tikah Piter hi ziangbangtuk thihnak a tuar ding ih ziang 
bangtuk in Pathian hnenah sunlawinak a pe ding, ti kha Jesuh in a 
langternak a si. Cule Jesuh in, "I thlun aw," tiah a ti. 


Jesuh Le Dungthluntu Dang 


20 Piter cu a her ih a dunglamah Jesuh ih a duhdawtmi dungthluntu kha a 
hmu. Hi dungthluntu pa cu rawl an ei laiah Jesuh a hei naih ih, "Bawipa, a 
lo zuartu ding cu zoso a si?" tiih a suttu kha asi. 21 Piter in cupa kha a 
hmuh tikah, "Bawipa, hi pa hi teh ziangti in so a si ding?" tiah Jesuh cu a 
sut. 22 Jesuh in, "Ka rat tiang nung dingih ka duhmi a si ahcun na hrangah 
ziangso a poinak a um? I thlun sawn aw!" tiah a ti. 23 Curuangah hi 
dungthluntu cu a thi lo ding tiah Jesuh ih dungthluntu pawl lakah thu a 
thang. Sikhalsehla Jesuh in a thi lo ding, a timi a si lo: "Ka rat tiang nung 
dingih ka duhmi a si ahcun na hrangah ziangso a poinak a um?" a timi a si. 
24 Hi dungthluntu cu hi thu pawl a simtu le a ngantu khal a si; cule a 
simmi cu a dik a si ti kan thei. 


Thu Netnak 


25 Jesuh ih a tuahmi thil dang tampi a um hrih. Pakhat hnu pakhat ngan 
vivo sehla nganmi cabu pawl cu leilung pumpi hmanah hin a tlem cawk lo 
ding tiah ka ruat. 


